
DUHOVNI ŽIVOT 


ASKETSKO-MISTIČKA REVIJA 
GOD. IX. ZAGREB 1937. BR. 5 


Euharistija veza | jedinstva 


Bili su zadnji časovi zajedničkog tjelesnog borav- 
ka na zemlji. Za zadnje se časove čuvaju najuzvišenije 
misli, najdraži osjećaji. U svojim apostolima gledao je 
Krist svoje sljedbenike svih budućih pokoljenja. Kao 
vrhovni svećenik i otac koji blagosiva svoju djecu 
Krist je upravio nebeskom Ocu božansku molitvu, a 
ljudima saopćio vruću želju, uručio zadnje riječi 
pozdrava, naučio sredstva mira i sreće. Krist je go- 
“vorio stanovnicima zemlje, svoje zemlje, orošene nje- 
govom krvlju. Ta dragocjena plaća božanske krvi 

daje mu pravo da duše svih ljudi smatra svojom svo- 

jinom, Promišljajući na sebe kao žrtvu koja je ujedi- 
nila nebo i zemlju pravo je očekivao da ljudi ne će 
odbaciti njegove posljednje želje. 

I molio je, nesamo za apostole, tako on izričito 
naglasuje. »Ne molim samo za njih, nego i za one, 
koji na riječ njihovu uzvjeruju u mene, da svi 
budu jedno, kao što ti, Oče, u meni, i ja u tebi, 
da i oni u nama budu jedno« (Iv. 17, 21). Nije time 
molio neostvarljivo, niti cje savjetovao nemoguće, Za 
sve što nadilazi slabe snage čovjeka on se pobrinuo 
da pruži zgodna sredstva, Da se ostvari ovo jedinstvo, 
predmet molitve i želja Kristovih, on je sam ostvario 
svoju, jedinu istinu, da u vihoru prolaznosti ljudskih 
mnijenja ostane kao svjetionik na hridi usred uzbur- 
kana mora. Usmjerio je polete ljudskih srdaca prema 


jednom objektu: Bogu. Ujedinio je svoje sljedbenike 
pod jednu hierarhijsku vlast, povjerenu najprije apo- 
stolu Petru. Sve je ljuđe međusobno spojio jednom 
glavnom zapovijedi: ljubavlju. Nadasve pak, ostavio 
je svoju milost, nebesku pomoć da pomaže ljudskoj 
slabosti oko ostvarenja uzvišenog programa jedinstva 
misli, srdaca i života. 

Ni u ovom slučaju stvarna slika života ne odgo- 
vara ideji. Vjekovi prolaze nad neostvarenim čežnja- 
ma. Koliko božanskih osnova može da destruktivna 


snaga opake ljudske volje barem privremeno obori! | 


Činjenica je, da je čovjek pokušao da nađe i dano- 
mice kuša da pruži druga sredstva duhovnog jedinstva 
među ljudima, a da zabacuje one vrednote jedinstva 
što ih je pokazao Krist, prvi i najsavršeniji odgojitelj 
pojedinaca i društva. Subjektivni nazori, novac, po- 
litičke partije, sila i t, d. mogu se ubrojiti među sred- 
stva što ih je čovjek našao da zauzmu mjesto i ulogu 
ujedinjavanja. Humanizam i renesansa pokušali su da 
ujedine duhove pod stijeg oholo uzdignute, poganski 
obožavane ljudske misli. Odvojili su čovjeka i kršća- 
nina, vjeru i razum, svijet od pravog Boga. Umišljeni 
politički vođe ujedinjuju časovito mase, ali razdvajaju 
svijet. Da se i ne spominje kako novac a i druga 
zemaljska dobra mogu samo cijepati svijet, stvarati 
zaraćene stranke, buditi među sobom zavist, mržnju, 
nesuglasje života. Ne zaboravimo oholi istočni raskol 
i pseudoreformaciju koji su porušili hierarhijsko je- 
dinstvo i zadali najstrašniji udarac koji obara program 
jedinstva Kristovih sljedbenika, Logična je posljedica 
svega ovoga da duh tame, vođa razdvojenosti i mržnje, 
kako se osobito ispoljuje u komunizmu, iskorišćuje 
rasklimanost, razdvojenost ljudske zajednice i uspješ- 
nije provodi svoje osnove, protivne osnovama Kri- 
stovim. 

Krist je molio za sve, pružio je sredstva svima, 
i još uvijek očekuje od svih da ne zatvaraju oči pred 
svijetlom, da otvore uši na njegov glas. Znajući kako 
je teško čovjeku čuvati jedinstvo s drugima ostavio 
mu je Euharistiju kao najpristupačnije sredstvo u 
kojemu će naći pomoći da ostvaruje ovo jedinstvo 
misli, srdaca i života, prema uzoru jedinstva u tro- 
jednom Bogu, O tome je učio riječju i to je pokazao 
primjerom. Postupao je ne kao tuđinac već kao 
prijatelj i otac. Prvi Kristov kontakt s mnoštvom bio 
je u znaku Euharistije, Nahranio je pet tisuća ljudi, 
veli nam sv. Ivan (6 poglavlje), i tom prilikom izre- 
kao divan govor o presv, sakramentu, Kao da je htio 
poučiti ljudstvo, da će se njegovi sljedbenici okupljati 
i držati na okupu, ujedinjeni, po snazi Euharistije. 
Tako su shvatili prvi Kristovi sljedbenici, Sastanci 
Prvih krčćana bili su obilježeni Euharistijom. Zato su 
oni pokazali najsavršeniji primjer bratstva u Kristu, 
tako da »u mnoštvu onih, koji vjerovaše, bijaše jedno 
srce i jedna duša« (Dj. Ap. 2. 42; 3. 32). 

Pouka Kristova i primjer prvih kršćana preveć 
su značajni. Svako jedinstvo uključuje neku točku 
oko koje se kupi mnoštvo. Onaj koji je početak i 
svrha svega ujedno je vrhovna točka ujedinjavanja. 
On nam se daje u Euharistiji  Nepogrešiva Istina 
uvjerava: »Tko jede tijelo moje i pije krv moju, ostaje 
u meni i ja u njemu« (Iv. 6, 56). Ne radi se samo o 
moralnom jedinstvu, To je fizičko jedinstvo s Bogom, 
prvom i najglavnijom točkom oko koje prije ili poslije, 
milom ili silom treba da gravitiraju sve volje i sva 
srca. U Euharistiji se ujedinjuju misli čovjeka s mi- 
slima Božjim, saopćuju se osjećaji, jača volja, tako da 
se to jedinstvo nužno pokaže i na djelu, u jedinstvu 
života. Kao što drvo spasa ispunja misli i srce prodo- 
lomcu, tako treba da euharistijsko sjedinjenje obuzme 

i preobrazi Kristova sljedbenika, U Euharistiji je 
svijetlo danice čovjeku — mornaru izgubljenom u 
moru života; u njoj je voda koja ne trpi žeđe za 
čovjeka — umornog putnika; ona je ljubljeni predmet, 
puna miline i čara čovjeku — zaljubljenom u dobro 
koje ne gine. 

Preveć je slaba ljudska pamet da shvati uzviše- 
nost jedinstva. U čovjeku, potomku Adama, vlada 
nesloga, razdvojenost, Grijehom se odalečuje od Bo- 
ga, predmeta jedinstva, a obraća predmetima što 
prouzrokuju rascjepanost, Grešna je narav bitno ego- 
istična i partikularistične tendencije u privatnom i 
javnom životu su ostavština grijeha. »Naravan« čo- 
vjek kao da ne cijeni euharistijsko sjedinjenje, jer se 
boji da se ne povrijedi njegova osobnost, da ne 
isčezne njegova ličnost. 

Treba se otresti tih predrasuda. Čovjek naime 
lično, kao osoba prvi crpi plodove euharistijskog 
sjedinjenja, Njemu se najprije primjenjuju plodovi 
utjelovljenja Kristova, što ih primjenjuje Euharistija. 
Na izvoru Euharistije čovjek postaje bogat beskraj- 
nim bogatstvom, Vlastitost je pak toga bogatstva da 
se i na druge prelijeva, da se ispoljuje van. To je baš 
očit znak da sve duševne sposobnosti čovjeka u 
euharistijskom sjedinjenju postaju jače, bogatije. 
Vlastitost je božanskog bogatstva da se obilno i rado 
saopćuje a da od svoga ne izgubi kao što izvor daje 
vodu rijeci a ostaje uvijek pun. Pričesnik, sudionik u 
blagu sjedinjenja sudjeluje i u tom načinu razdavanja, 
da drugima daje, a da od svoga ne izgubi. 

Euharistija širi horizonte duha i otvara ih prema 
nekom universalizmu, U euharistijskom kruhu sadrži 
se snaga milosti, koja spaja sve kršćane u jedno. Po 
milosti svi su kršćani udovi jednog mističnog tijela 
kojemu je glava Krist. Kad su udovi tijela zdraviji 

i tijelo je zdravije, kompaktnije. Kršćani ojačani 
euharistijskom hranom postaju zdravi, duhovno jaki, 
a time pridonose širenju i jačanju zajedničkog duha 
u jedinstvu s Kristom-Bogom, Divna je to harmonija! 
u raznolikosti! Pojedinci čuvaju svoju osobnost, raz- 
vijaju vjerne snage, drže se vlastite sfere djelovanja 
a istodobno razvijaju pravi duh jedinstva, univerza- 
lizma, kako je samo moguće na božanski bogatim 
izvorima, 

Ne čudimo se, Euharistija množe da ujedini jer 
sadrži duhovno, neizcrpivo dobro. Pred svetohrani- 
štem nestaje nesloge i mržnje. Duboko opaža sv. 
Toma, da takmičenje za materijalnim dobrima pro- 
uzrokuje razdvojenost, zavist i mržnju, jer ta dobra 
radi nedostatnosti ne mogu biti u istoj mjeri svojina 
mnogih. Duhovna pak dobra n, pr. spoznaja istine, 
milost i t, d. mogu biti svojina svih ljudi, i što ih više 
ljudi posjeduju to više ona osvaja svijet (I-II 28. 4 ad 
2). Kako doista E uharistija ne bi ujedinila duhove, 
kad je ona sakramenat ljubavi? Zato je rekao sv. 
Augustin: »Uzmite, jer Crkva Kristova zove se jedan 
kruh i jedno tijelo. Kao što je jedan kruh sastavljen | 
od mnogih zrna i jedno tijelo od mnogih udova tako 
je i Crkva Kristova sastavljena od mnogih vjernika 
spojenih vezom ljubavi.« 

U ime tog jedinstva slijedi da među vjernicima“ 
treba da vlada međusobna pomoć i suradnja. Svaki 
ud u tijelu, govori sv, Toma (In I ad Cor, XII lect. 3), 
ima neko naravno nagnuće da pomaže drugim udo- 
vima. Tako čovjek spontano izlaže ruku da zaštiti 
oči od udarca. Sve je u organizmu tijela povezano, 
jedinstveno (I Kor. 12. 20). Vjernici treba da nastoje 
ostvariti taj uzor međusobne veze. Sjećajte se suž- 
njeva, kao da ste s njima zasužnjeni, sjećajte se onih 
kojima se nepravda čini kao da se vama čini jer ste 

svi u jednom tijelu (Hebr, 13. 3), Tako veli sv. Pavao 
koji je sebe smatrao dijelom drugih kršćana, za njih 
trpio da pokaže primjer ostvarenja onog jedinstva 
svih vjernika u Kristu, što se promiče osobito euha- 
ristijskom hranom, prema riječima istoga sv. Pavla, 
koji veli: »Budući da je jedan kruh, jedno smo tijelo 
mnogi; jer svi u jednom kruhu imamo zajednicu« 
(I Kor, 10, 17). 

Govorio je stari mudrac: daj mi gdje da stanem 
i pokrenut ću zemljom. Poluga koja bi preobrazila 
duhove, učinila da se svijet pokaže u ljepšem obličju 
jest ljubav. Pruža nam je Euharistija. Rekao je sv. 
Vinko Paulski: »Treba jesti ljubav da se može gojiti 
ljubav prema drugima.« To je principu vječne vri- 
jednosti: nitko ne daje ono što nema. Tko hoće da 
svijetli naukom treba da prije on sam zna; tko hoće 
da pokaže ljubav na djelu treba da prije gori ljubav 
u njegovu srcu. U Euharistiji se raspaljuje ta ljubav, 
duh se uzdiže nad sve tijesne granice ličnih vidika i 
interesa a budi se zajednička, bratska ideja, i crpi 
se snaga za opće interese, 

Procvat euharistijskog života što se opaža po 
svijetu, ulijeva nade da će se razvijati i duh jedinstva 
među Kristovim vjernicima. To je od neprocjenjive i 
neophodne potrebe. Od tog jedinstva mnogo se oče- 
kuje. Dovoljno se sjetiti potrebe vođenja zajedničke 
borbe protiv raznih neprijatelja Kristova kraljevstva. 
Složno i kompaktno lakše se vodi borba. A borba je 
naviještena. Očito ili prikriveno, u formi bezbožnog 
komunizma, poganskog hipernacionalizma, riječju, 
štampom i djelom vodi se ofenziva na Kristove sljed- 
benike, Je li moguće i promisliti da u redovima 
vjernika, katolika ima još toliko razdvojenosti? Gube 
se energije u međusobnom prepiranju, radi se oko 
premoći ove ili one partije, oko pobjede ličnih vidika, 

Sve je to u oprečnosti s euharistijskim duhom, s du- 
hom Kristovim. Koju to žalost prouzrokuje euhari- 


-stijskom Bogu, centrumu jedinstva, sloge, solidarnostil 


Katolici su pozvani da ispune mnoge stranice povi- 
jesti, što su ostale prazne radi nedovoljne svijesti 
međusobnog jedinstva u mislima i djelu. 

Euharistija, veza jedinstva, uvijek ostaje nepo- 
mična. Njena je božanska snaga uvijek ista. Ne trpi 
dijeljenja ni gubitka. Vihor ljudske nesloge što obara 
najuzvišenija djela ne može da joj naškodi. Ona svla- 
dava, podiže, ujedinjuje. Sakriveni Bog, Bog jedinstva, 
poziva k sebi, želi jedinstvo svih ljudi. Njegova je 
pouka jasna: okupite se, neuki, jer je svijetlo uma u 
tami neznanja; pristupite, tužni, jer je radost u žalo- 
sti; crpite snagu, slabi, jer je jakost; pogledajte svi 
putnici života, jer je Euharistija smjernica, škola i 
faktor života, jedinstvenog života svih ljudi na jednoj 
zemlji po želji Onoga koji je molio: »Da svi budu 
jedno, kao što ti, Oče, u meni, i ja u tebi, da i 
oni u nama budu jedno, da vjeruje svijet da si me ti 
poslao« (Iv. 17, 21). ' 

O. Jordan Kuničić O. P. 


Vjerski nehaj kao zapreka euharistij- 
skog života 


Vjerski se nehaj može da promotri teorijski i 
praktički. Promatran teorijski, graniči sa vjerskim 
odmetništvom. Zanijekavši jedinstvo Kristove nauke 
vjerski nehaj pripušta više istina i svima daje jednako 
pravo na život, A kako je istina jedna, vjerski nehaj, 
ne pripuštajući njezinu naravnu ekskluzivnost, slabi 
težnju ljudske duše za istinom i skreće je na sklizave 
putove koji ne vode k cilju, — Promatran praktički, 

vjerski je nehaj likviđacija pravog kršćanskog života, 
a specijalno njegove katoličke forme, 

Život se pravog katolika odvija u okviru tro- 
struke veze: to je nutarnja veza duše s Bogom, so- 
cijalna veza u organskoj cjelini mističnog tijela Kri- 


stova koju izgrađuje milost kao plod Krvi Jagnjetove, . 


i napokon veza vanjska, organizacijska, koja jamči 
papinstvo. Vjerski nehaj ubija nutarnju vezu duše s 
Bogom, jer je po svojoj biti averzija od Boga i otkla- 
nja milost bez koje loza ne može da se drži čokota. 
Kida organsku vezu mističkog tijela Kristova, jer ova 
počiva na vjeri i ljubavi, a vjerski nehaj direktno po- 
bija i vjeru i ljubav, Lomi odnos vjernika sa papin- 
stvom, jer je papinstvo slika Kristova, a što više 
blijedi Krist u duši, to je više gube pred vjernikovim 
očima i obrisi Njegove slike, 

Vjerski nehaj kao nijekanje ove trostruke veze 
najuspješnije se pobija Euharistijom, od Boga danom 
tajnom vjere i ljubavi, 

Najprije, Euharistija je nutarnja veza duše s Bo- 
$om, Najdotjeranija, najsavršenija. Jamstvo za su- 
radnju i sklad izmedju sitne misli čovjekove i velike 
Misli Božje. »Ko blaguje moje tijelo i pije moju ikrv, 
ostaje u meni i ja u njemu« (Iv. 6, 57), Veza se s Mi- 
šlju Božjom, ne da održati, ako odbaci čovjek 
vrhunaravsku istinu, pa se ograniči na subjektivan 
razum kao kriterij sve istine, a na to upravo vodi 
vjerski nehaj, Da do toga ne dođe, rasvjetljuje mu 
razum Euharistija, jezgra svih tajna kršćanske vjere. 


Svijetli mu euharistijsko Srce Kristovo, sjaj Očeve 


slave, Svijetlo od Svijetla. ' 
Euharistija predstavlja stvarno Srce Isusovo, iz- 
vor a i simbol Božje ljubavi. A ljubav je zadnji razlog 


svih Božjih djela, Upoznati euharistijsku tajnu, Srce ' 


Isusovo, znači u njoj naći uporište za život. Ovo 

afektivno jedinstvo teži realnomu što se ostvaruje u 
pričesti, Realno će združenje s Isusom po Euharistiji 
najviše doprinijeti živom kršćanskom životu, Da vjer- 
nikova djelatnost bude u sklađu sa zakonom Božjim. 
Euharistija nas najtješnje spaja s Bogom i u njega 
preobražava, Najbožanskiji ideal, »Život«, kako ju 
zvahu kartaški vjernici u doba Augustinovo., 
Euharistija izgrađuje duboku vezu mističkog ti- 
jela Kristova, a to je crkva, Pojam mističkog tijela 
Kristova odnosi se na nutarnje bivstvo vidljive crkve. 
I osvjetljuje onu nadnaravnu moć kojom se u crkvi 
dosiže divno vjersko i socijalno jedinstvo. Jer »mnogi 
smo jedan kruh, jedno tijelo, svi što od jednoga kruha 
imamo dijela« (1, Kor, 10, 17), Blagovanje jednoga 
nebeskog kruha čini da se svi u njega preobražava- 
mo, postajemo jedan kruh, jedno tijelo. Tako nas 
Euharistija vezuje u jedan zagrljaj ljubavi. Jer se 


pred žrtvenikom ideal jednakosti dostizava u svojoj - 


zamamnoj ljepoti. Hostija spaja roba i kralja. To 
kaže i naziv »communio«, Zato je Euhalistija srce 
crkve, Zato je crkva što živi po Euharistiji snaga 
Isusova, Ona postoji samo u Njemu i za Njega, Zato 
i vjernik što živi od nje nemože biti nehajnik, 

Papinstvo je vanjstka veza, vidljiva, organiza- 
torska, Simbol, ukoliko je ideja, Pravilo, ukoliko je 
vjera, ' 

Snaga što podržava crkva, Da ne skrene. Krist 
živi u svojoj crkvi preko pape, i živom riječju razot- 
kriva koprenu vjere, »tajnu vjere«, Tako joj podržava 
nutarnji, milosni život, putem Euraristije. 

Ali Krist ne može da brani svoju nauku putem 
Euharistije, Brani je putem papinstva, Papinstvo je 
njezino utjelovljenje. Zato i vjerski indiferentist do- 
življuje brodolom u vjeri, jer se otuđuje papinstvu. 

Zapravo sam vjerski nehaj prouzročuje averziju od 
Rima, 

Papinstvo je, kao i Euharistija, veza vjere i veza 
ljubavi, Pa zato kogod ne voli hostiju, iz koje i papin- 
stvo crpe svoju živu snagu kojom oplođuje svijet, a 
univerzalna crkva svoju sveobuhvatnu ljubav, taj ne 
voli ni papu. 

Krist je svukoliku crkvu, vječnu i općenitu, po- 
ložio na dva stupa: na hostiju i na papu, Hostija, sna- 
ga vjere, i papinstvo, njezin simbol, idu paralelno. 
Zato je u svijetu sve više rasla ljubav za papu, što 
se svijet više priklanjao hostiji. I obratno: što se više 
potražuje dodir sa hostijom, to se više cijeni blizina 
Petrove stolice. ' 

Jasno je iz ovog izlaganja, da je vjerski nehaj 
zapreka euharistijskog života, I to najteža, najkon- 
sekventnija zapreka, Ako se bez Euharistije ne može 
da trajno održi nutarnja veza duše s Bogom, ako je 
Euharistija sunce mističkog tijela Kristova, ako ona 
obasjava i potkrepljuje ulogu papinstva, a ova opet 
upotpunjava obnoviteljsku ulogu Euharistije, te ako 
s druge strane vjerski nehaj lomi ovu trostruku vezu, 
unutar koje se kreće vjernikov život, nameće se lo- 
gičkom nuždom zaključak, da  euharistijski život 
ima u vjerskom nehajstvu svoga smrtnog neprijatelja, 
i da ovaj vjerski nehaj treba pobijati svim sredstvi- 
ma, da ona trostruka veza ne izgubi svoje značenje 
za život naših vjernika, 

A čime ga pobijati? Opet Euharistijom, Euha- 
ristija je izvor života, »Ko blaguje mene, on će i ži- 
vjeti radi mene« (Iv. 6, 58). »Kruh koji ću ja dati, ti- 
jelo je moje za život svijeta« (Iv, 6, 52). Dakle, ko 
hoće da živi, treba da se navrati na izvor, treba da 
crpe sa izvora živu »vodu što uzlazi u život vječni« 
(Iv. 4, 14). 

Euharistijom se pobijaju dvije najteže manife- 
stacije vjerskog nehaja: sistematsko napuštanje vjer- 
skoga života i njegovih praktičnih zahtjeva, i slab- 
ljenje veze sa crkvom, odnosno sa njezinim učitelj- 
stvom, Živom snagom što bruji iz Euharistije raspalit 
će se mlaka srca po onoj: »Oganj dođoh da ubacim 
na zemlju, i što hoću nego da se raspali?« (Luk, 12, 
49). A sv, Margariti Mariji Alacoque izjavio je Spa- 
sitelj: »Gledaj ovo Srce koje je ljude ljubilo tako 
silno, da nije ništa sebi pridržalo, od ničega zaziralo, 
pače se sasvim iscrpilo i uništilo, da im pokaže svoju 
ljubav!« Što više euharistijsko sunce bude obasjavalo 
duše naših vjernika, to će više nestajati leda kojim 
je vjerski nehaj ovio moderno društvo, gdje se bije gi- 
gantska borba između materije i duha, Što više 
euharistijski oganj ražeže mlaka srca, to će se srdač- 
nije uspostaviti kontakt između vjernika i župnika, 
vjernika i svećenika, službenika Kristova, a preko 
svećenika i sa crkvenim učiteljstvom, pa će porasti 
i ojačati odnos odanosti i ljubavi prama vrhovnom 
nadsvećeniku, Jer se opaža, da u krajevima gdje je 
vjerski nehaj glavna mana, mnogi vjernici čak i hoće 
da vrše neke dužnosti vjerskoga života, ali, nekom 
opasnom a razumljivom dosljednošću (mislim na do- 
sljednost ideologiju vjerskog indiferentizma!) kušaju 
da formiraju svoju specijalnu individualnu dogmatiku . 
i svoje sjecijalno individualno crkveno pravo ne pri- 
znavajući ni vrhovne vlasti u crkvi, kad ona dolazi 
u opreku sa ličnim kapricima, Propagiranja svih for- 
ma i praksa euharistijskog života, a napose i iznad 
svega česte i svagdanje pričesti, sustavna pouka o 
Euharistiji, osnivanje euharistijskih društava i bra- 
tovština, revno širenje pobočnosti presv. Srcu Isu- 
sovui nadasve duha naknade koji je ovoj pobožnosti 
svojstven, a u punom redu primjer svećenikov, od- 

nosno njegova pobožnost i ljubav k Euharistiji, sve 
će to mnogo doprinijeti, da se vjerski nehaj pomalo 
i postepeno oslabi i da ga, Božjom milošću, i nestane. 
Svu pažnju treba posvetiti mladeži, da ju vodimo 
neumorno k Srcu Jagnjetovu, Upravo u krajevima 
gdje hara vjerski nehaj, ovo je najbolji i najuspješniji 
put za pobijanje te »najopasnije kuge«, A pri tome 
treba snažno upregnuti, da se paralelno sa vjerskim 
nehajem pobija i vjerski formalizam, Jer nikakve ko- 
risti ni od najsistematskijeg nastojanja da se vjerski 
nehaj oslabi i ukloni, ako se euharistijska pobožnost 
i pobožnost uopće izrodi u formalizam. Onda će »po- 
božan« mladić sklopiti mješovit, a »pobožna« dje- 
vojka nekatolički brak, Formalizam je smrt duha. 
Formalizam je materijalizacija kršćanstva koja obič- 
no svršava očajnim duševnim stanjem, naime nepo- 
pravljivom duševnom sljepoćom, kad se vjernik umi- 
sli da je radi nekoliko pobožnih vježaba pravi kršća- 
nin, iako ne usvaja svu vjersku nauku crkve ni sve 
zahtjeve njezina morala, prilagođujući svoje samo- 
voljno shvaćanje kršćanstva prolaznim hirima svjet- 
skog duha i ispraznim zahtjevima svojih strasti. 
Vjerski je nehaj sedmoglava hidra, I mučna je 
borba s ovom hidrom, Ali mi treba da na svoju su- 
braću prebacimo odsjev euharistijskog sunca. Da 
Božji duh ovlada svijetom, jer, gdje je Duh Gospodnji, 
tu je sloboda (II Kor, 3, 17). — O da bi jedna zraka 
euharistijske zvijezde duboko prodrla u nas! 


P. Butorac. 

Traženje Boga 


Promatrajući život bilo kojega sveca, možemo 


lako vidjeti da je svakome ideja Boga bila ona cen- 


tralna misao oko koje se je vrtio cijeli njihov život. 
Pa kolikogod bila raznolika njihova aktivnost, bavili 
se oni najrazličitijim poslovima, lako ćemo vidjeti 
da je cijeli njihov rad bio usredotočen u Bogu radi 
kojega su živjeli i djelovali. Tako nam pričaju o sv. 
Dominiku, da spomenemo samo jednoga, da je uvijek 
govorio s Bogom ili o Bogu. Govorio je s Bogom, 
smatrajući da je to najvažniji posao, čak izvor sva- 
kog uspjeha u apostolatu, On je znao da je bolje 
govoriti Bogu o ljudima nego govoriti ljudima o Bogu. 
Sjedinivši se s Bogom i postavši jedno s njim nije 
znao o drugome govoriti nego o Bogu. Bio je sam 
ispvnien s Bogom pa i nije mogao dati ljudima drugo 
nego ono što je posjedovao. 

U tom pogledu ostaje uvijek aktuelna i za nas 
naročito važna prva stranica katekizma koji nam 
kaže da smo zato stvoreni da Boga ljubimo upoznamo 
i k njemu dođemo. Naš kršćanski život i nije drugo 
nego neprestano putovanje prama Bogu. 

Kad smo još kao mališi sjedili na krilu naše dobre 
majke, ona nam je, kao o nekoj priči, tumačila svojim 
priprostim govorom konačni cilj svih naših nasto- 
janja, trseći se da nam u srce usadi temeljnu istinu 
naše svete vjere, Upravila je prstom prema nebu, 
upozorila nas je da se gore, daleko iznad zvijezda 
nalazi jedno biće ljepše od zvijezda, jasnije od sunca, 
koje je naše počelo i naš konačni cilj, Upozorila nas 
je da nikada ne zaboravimo na istinu da ćemo jedino 
tada biti sretni kad se konačno sjedinimo s tim uzvi- 
šenim bićem koje je i najveće dobro i najveća naša 
sreća, Mi smo se tada zagledali u nebo, podigli smo 

svoje ruke gore i očekivali da dođe koji bijeli anđeo 
pa nas povede na svojim krilima tamo gdje je svrha 
svih naših nastojanja. Da smo ostali vjerni ovom 
prvom djetinjem oduševljenju, mi bismo danas bili 
veliki kao što su sveci veliki, 
= Previše rastrkan život kao i prevelika aktivnost 
te zaokupljenost s različitim predmetima, priječi nas 


da se saberemo i da svoje sile posvetimo jedinome, , 


pa se tako smirimo u Bogu, Međutim, kad dobro 
promotrimo stvari mi se uvjeravamo da nam je Bog 
sve stvorio zato da preko toga uzmognemo lakše 
doči do ostvarenja svoga cilja. Bog je postavio 
čovjeka kao kralja cijele prirode i dao mu ju je da 
se s njom služi kako bi preko nje došao do neba. 
Kazano je da je ovaj svijet jedna velika knjiga 
ispisana prstom Božjim. Mi zato možemo na svakom 
koraku da Boga vidimo i da se poslužimo prirodom 
kako bismo što sigurnije došli do njegove spoznaje 
u čemu je naše konačno savršenstvo. Zapravo, sve 
ovo što postoji nije drugo nego odraz mudrosti i 
riječi Božje. Čitamo u prvim stranicama Svetoga 
Pisma da je Bog samo govorio i da je priroda bila 
stvorena, To znači da je Bog u svakom predmetu 
utisnuo svoju riječ, mudrost svoju i dobrotu svoju. 
Mi kojiput površno promatramo stvari pa nera- 
zumno prelazimo mimo ovih predmeta koji nam 
neprestano govore o Bogu. Mi se zaustavljamo na 
površini, ne shvaćamo sadržaje stvari i ne vidimo 
njihov duboki smisao. A u stvari kad bismo znali 
čitati, pa kad bismo imali snage da dođemo do 
intimnoga, mogli bismo vidjeti da se posvuda odra- 
zuje slava Boga. Da se ona krije u svakom predmetu 
ida se svakim predmetom možemo poslužiti kako da 
sigurnije i stalnije dođemo do Stvoritelja. ' 
Pitao sam, veli sv. Augustin, sve predmete neka 

mi kažu koja je njihova narav, koja je njihova bit. 
Što ste vi, zašto ste na svijetu, koji je razlog vašega 
postojanja i koji je cilj vaš, koja je najdublja vaša 
sadržina? Tada, nastavlja sv. Augustin, svi su mi 


predmeti odgovorili da su oni samo odraz Boga, da 


su manifestacija slave Boga i da se u njima očituje 
dobrota Boga. 

Dobro su kazali sv. Oci da naše savršenstvo naliči 
velikom brdu. Mi se na to brdo penjemo ne, doduše, 
koracima našega tijela nego čuvstvima našega srca 
i mislima našega razuma. Dok se sveci, rekao bi 
čovjek, trčeći uspinju do toga brda, mi teškom mu- 
kom, probijajući se kroz klance ovoga bijednoga 
života, šepajući dolazimo do vrhunca. Ali dolazimo 
pomoću svih onih sredstava koje nam je Bog dao 
kao i preko ovoga svijeta koji nam svojim muklim, 
ali ipak značajnim glasom neprestano govori o Bogu 
i o slavi njegove veličine, 

Ć Kazano je da su sveci najgenijalniji ljudi. Ako 
genijem držimo onoga koji dolazi do najdublje spo- 
znaje stvari pa se ne zaustavlja na površini nego 
prodire do same biti, tada su sveci zbilja najgenijalniji. 
Zapravo oni sve što postoji promatraju sa stanovišta 
Boga, ili, kako je kazao sv. Toma, oni vide sve 
očima Božjim. Oni znaju prosuditi što je vri- 
jedna u predmetima i znaju da je sve Božje i da sve 
navješta slavu njegovu pa se konačno sve mora 
vratiti k Bogu, koji je i naše počelo i naš konačni 
cilj. 

Mi, koji živimo rastreseno, zaokupljeni poslovima 
ovoga svijeta, izgubili smo smisao za Božje stvari, 
zapravo ne znamo stvari prosuđivati. I u času kad 
bi se trebalo izdići nad previše nisko i tjelesno pro- 
matranje i prosuđivanje, mi ostajemo u vulgarnoj 
spoznaji, ne uspjevajući da se izdi£fnemo do pogleda 


“Tbi 


Božjega. Kaže sv. Pavao da tjelesni čovjek promatra 
i prosuđuje tjelesno, duhovni duhovno, a božanski 
čovjek prosuđuje na božanski način, Oni koji su 
intimno sjedinjeni s Bogom i žive, koliko im poslovi 
dozvoljavaju, u njegovoj prisutnosti, oni dobiju neki 
specijalni način gledanja na stvari. Nije potrebno 
da oni studiraju teologiju ili filozofiju. Bog se pobrine 
da im utisne svoj duh, po kojem duhu oni promatraju 
onako kako bi to sam Bog promatrao. | 

Zapravo to je dar Duha Svetoga po kojem gleda- 
mo na predmete onako kako Bog gleda. Sv, Albert 
kaže da je dar mudrosti, koji primaju svi oni koji 
teže za njom, u tome što tako živo upoznamo veli- 
činu i ljepotu dobrote Božje da ga smatramo kao 


naše najveće i jedino dobro i da sve u odnosu prama > 


njemu prosuđujemo, ' uci 
“Ko je dobio ovaj dar Božji taj shvaća da je S. 
ovaj svijet odraz Božje dobrote i Božje ljepote. taj 
nesamo vidi da se u svemu nalazi odraz Boga nego 
da je taj odraz ono najljepše u svim predmetima, Zato 
moramo u svim stvarima nalaziti samo Boga. Ukoliko 
nas predmeti Bogu vode utoliko su nam komsni, 
Vrijedno je ovdje spomenuti da sv. Augustin raz- 
likuje između »služiti se« s nekom stvari i vuživat« 
u nekoj stvari, Služiti se s nekom stvari znači pro“ 
matrati je kao sredstvo koje nas vodi nekom drugom 
cilju. Mi u tom slučaju upotrebljavamo tu stvar 
samo toliko koliko nam je potrebno da dosegnemo 
neki drugi cilj. Druge koristi ta stvar za nas nema. 
Međutim, uživati u jednoj stvari znači promatrati tu 
stvar kao konačni cilj. ' 
Tu nauku aplicira sv. Augustin na naš duhovni 
život pa kaže, da se sa stvarnim predmetima mo- 
žemo samo služiti dok u Bogu možemo uživati, Dok 
stvorene stvari su samo sredstva preko kojih dola- 

zimo do konačnoga cilja odnosno do uživanja u Bogu, 
Bog je jedini na svijetu koji je konačni cilj i koji je 
zato predmet našega uživanja. Mi se zato ne smijemo 
nikada zaustaviti na stvorenim predmetima, tako da 
bi ti predmeti odvratili naš um od promatranja i 
uživanja Boga. Stvoreni predmeti su kao stepenice 
po kojima dolazimo do konačnoga cilja, do Boga. 
Zato u svim predmetima moramo gledati samo Boga. 
Onaj koji ne uspijeva da u predmetima nađe Boga, 
taj ne zna pravo živjeti, 

Tu je nauku tako lijepo izrazio sv. Ignacije na 
početku svojih duhovnih vježbi. Poslije nego je nada- 
sve psihološkom  intuicijom osvijetlio da je jedini 
Bog konačni cilj čovjeka i da zato čovjek mora u 
svakom momentu tražiti Boga i naći ga u svim 
predmetima, nadodaje da je sve drugo osim 
Boga samo sredstvo kojim se čovjek služi da dođe 
do Boga. Mi se moramo zato pravilno služiti svim 
predmetima, gledajući da pogled naše duše ne ostane 
privezan uz zemaljsko, nego da uvijek upravljeni 
pogled držimo prema nebu. i 

Kako je duboko ovu istinu shvaćala sv, Katarina 
Sijenska, koja je uvijek govorila da je Bog sve, a da 
smo mi ništa! Mistici općenito su tako rado govorili 
o ljudskom ništavilu smatrajući čovjeka za ništa. 
Nama je kojiput neshvatljiv ovaj govor uzvišenih 
mističkih duša, Ali se mi moramo uživjeti u njihovu 
dušu koja je promatrala Božje djelo s najvećega 
vrhunca, upravo očima Božjim te je vidjela kako 
je sve isprazno osim Boga. Oni su tako bili osvje- 
dočeni o mizernosti ovih zemaljskih stvorova da su 
rado govorili o uzvišenosti Boga i ništavilu stvorenih 
predmeta. ' 

Zato je mogao kazati .sv. Pavao da se u Bogu 
krećemo, mičemo i živimo. Gdjegod pošli, svuda nas 

okružuje veličina Božja koja se odrazuje o ovim 
stvorenim predmetima, 

Dakako da svatko ne osjeća jednako tu Božju 
blizinu. One duše koje su naučne da neprestano opće 
sa svojim Bogom lakše ga nađu. Njih ovi predmeti ne 
rastresaju nego, naprotiv, dovode do Boga. Oni ga 
u svemu vide tim više što je dublje ispunio njihovu 
dušu. 

Sv. Dominiku na pr. nije pravilo nikakve pote- 
škoće da se sjedini s Bogom. On je, kažu njegovi 
suvremenici, neprestano živio u prisutnosti s Bogom 
pa ga je svaka stvar vodila k njemu. Kad bi izvan 
grada bio na otvorenom polju, tada bi, daleko od 
svijeta, u čistoj Božjoj prirodi, gdje se osjeća blizina 
Boga, bio razdragan od velike njegove slave koja se 
na svakom koraku očituje, spontano provalio u ve- 
selo i glasno pjevanje, da su se čudili i divili oni koji 
bi ga iz potaje promatrali i slušali. Sv. Tomi je bilo 
dovoljno par minuta da se zanese u nadasve apstrak- 
tnu konteplaciju preko koje se je intimno razgovarao 
s Bogom. Sv, Franjo je u svim predmetima vidio 
Boga i sve ga je pobuđivalo da mu slavu dade, pa je 
zato, da tako kažem, bodrio predmete neka ustraju 
u slavi Božjoj i zanosno.pjevao: blagoslovite sunce 
i mjesec, nebo i zemlja Gospodina. 

Dakako da ova lakoća nalaženja Boga u svim 
predmetima, ova pripravnost duše da se stavi uvijek 
u prisutnost Boga, ova navika da bude što više 
s Njime sjedinjena, imade svojih gradacija. Teško 
ćemo doći do tako velike lakoće koju su uživali 
sveci, Ali stoji sigurno da do neke navike možemo 
doći, Treba samo da se trsimo i učinimo sve što 
možemo, 

Teolozi nam davaju savjete kojih se treba držati 
da što sigurnije dođemo do tog intimnog jedinstva 

s Bogom. Prije svega treba čuvati čistoću svoga srca, 
nesamo izbjegavati svaki svojevoljni grijeh nego 
također bježati od svake prigode. Svoje srce ne 
možemo priljubiti Bogu ako smo privezani uz zemalj- 
ske stvari.Da bismo mogli doći do Boga koji stoji na 
visinama, treba prije svega da prekinemo sve veze 
koje nas spajaju previše sa zemljom. Zato je lijepo 
kazao Spasitelj da će oni vidjeti Boga koji su čista 
srca. A čisto srce imademo kad se riješimo svega 
što je zemaljsko i što nije po srcu Božjem. Radi toga 
moramo često ispitivati naše nakane i naročito paziti 
da sve radimo isključivo na slavu Božju. 

Moramo zatim postati gospodari nas samih, pa- 
zeći da umrtvimo niže strasti i da se vježbamo u 
krepostima, bilo teološkim bilo moralnim, kako bismo 
našu volju ujedinili s voljom Božjom, 

Konačno treba osjećati što veću želju za jedin- 
stvom s Bogom, Mi moramo gladovati Boga. Moramo 
biti osvjedočeni da je Bog za nas najveće dobro pa 
se osjećati sretnima što možemo općiti s njime. 
Krasno je stanje duše kojoj je velika muka da se ne 
može uvijek razgovarti s Bogom. Takve duše bi naj- 
radije da uvijek ostanu s njime sjedinjeni. One su 
vidjele veličinu i ljepotu Boga, osjetile su kako je 
sladak i ugodan, pa im je najteže što ne mogu biti 
uvijek s njime sjedinjene. Ako moraju da se bave 
drugim poslovima, tada nastoje da sačuvaju svoju 
sabranost, ostajući uvijek ujedinjene s onim koji je 
postao duša njihove duše. Takvim će Duh Sveti 
sigurno doći u pomoć, i ono što oni tako živo žele, 
za čim tako sustavno teže, naime da se što tjesnije 
sjedine s Bogom, on će to sigurno dati. 


H. Bošković. 


275 


sn“ rana rz 
: mion 


Put k svetosti 


Ako želimo, da se u nama ostvari uzvišena slika 
savršene kršćanske duše; slika divna i živi, sjajni 
odraz presvetoga Trojstva; ako hoćemo, da u nama 
bude izrađen savršeni lik Krista Isusa; ako težimo, 
da naša duša postane Svetište bez ljage, »Sancta 


sanctorum« Duha Svetoga Utješitelja, tada nam je 


apsolutno potreban put velikog, svestranog mrtve- 
nja. Jedino je savršeno mrtvenje kadro da »izbrusi« 
dragi kamen posvetne milosti i božanske ljubavi, 
koji je naš božanski Prijatelj i Otac postavio u naše 
srce, u dušu našu. 

Eto, zašto nam svima božanski Spasitelj doviku- 
je: Tko hoće da me slijedi, neka zaniječe sebe (nek 
se odrekne svojih nedobrih sklonosti i svojih udob- 
nosti), nek uzme i nosi svoj križ svagdano, Tada ne- 
ka dođe k meni i nek me slijedi, 

Postoje različite vrsti naturalizma, kao amerika- 
nizam, koji uzvisuje i cijeni samo izvanjsku dielat- 
nost, modernizam i slično,  Naturalizam, osobito u 
asketskom, duhovnom pogledu, jest struja ili nauka, 
koja lažno uzveličava našu narav kao da ona to- 
bože nije pokvarena, kao da bi sve njezine naklo- 
nosti i težnje bile dobre, Radi toga se sve vrsti na- 
turalizma protive kršćanskom  mrtvenju uopće, jer 
bi — prema njima — mrtvenje bilo isto što i uništa- 
vanje naših sposobnosti i naših energija, našega rada 
i djelovanja, ' 

Ali riječ je Evanđelja odviše jasna i glasna: »S vi- 
ma je govorio: Tko hoće da ide za mnom, neka se 
odreče sebe i uzme križ svoj svaki dan iide za 
mnom, Jer tko hoće život svoj da spase (tko se boji 
zadati sebi kakvo mrtvenje), izgubit će ga; a tko 
izgubi život svoj (pa bilo to i najvišim mrtvenjem: 

smrću) zaradi mene, spasit će ga, Jer što koristi čo- 
vjeku, ako sav svijet dobije (svojom djelatnošću), a 
sebe izgubi i sebi naudi?« (Luk. 9, g slj.). — Drugom 
prigodom reče isti Spasitelj još jasnijom prispodo- 
bom: »Zaista, zaista vam kažem: ako pšenično zrno 
padnuvši na zemlju ne istrune (ne »umrtvi« svoj prvo- 
tni život), ostaje samo (bez ploda); ako ti istrune, do- 
nosi obilati plod. Tko ljubi život svoj, izgubit će ga; a 


*tko mrzi (može li biti jači izraz?) na život svoj na 


ovom svijetu, sačuvat će ga za život vječni.« Iv. 
12,.). 


Malo zatim nalazimo još potpuniju sliku: »Ja sam 
pravi trs, i Otac je moj vinogradar, Svaku lozu na 
meni, koja rodi rod (božanskog života po milosti) 
očistit će (»rezanjem« — mrtvenjem!), eda rodi 
još više roda« (Iv. 15, slj.). 


A veliki radnik na njivi Gospodovoj, veliki apo- 
stol naroda sv, Pavao ovako je govorio o sebi: »Mrt- 
vim tijelo svoje (onaj izvor zlih, neurednih sklonosti!) 
i zarobljavam ga, da — dok drugima propovijedam 
(evanđelje spasenja) — ne budem sam  zabačen«! 
(I Kor. 9.,). A da ne bismo valjda mislili da je .to on 
samo lično i iz poniznosti činio i govorio, dao je op- 
ćenito pravilo za sve one, koji hoće da pripadaju 
Isusu Kristu: koji su Isusa Krista, razapeše tijelo sa 
strastima i požudama njegovim« (Gal. 5 "'), Eto zato 
treba da »uvijek nosimo amo i tamo sm r t (mrtvenje) 
Isusovu u tijelu, da se (na taj način) i život Isusov na 


našem tijelu očituje« (2 Kor, 4,0). 


Duh Evanđelja, dakle, i duh naturalističkog svije- 
ta jesu sasvim oprečni, A odakle ova tako duboka 
oprečnost? Odatle što ljudi ovih struja neće da vje- 
ruju ili barem neće da se ozbiljno sjećaju, da ovo ve- 
liko sredstvo, koje je odabrao Gospodin da otkupi, 

izliječi i posveti svijet, jest upravo najviše mrtvenje: 
jest smrt i to upravo smrt na Križu! 

Svi ovi niječu istočni grijeh, ili barem ne misle 
dovoljno na duboke rane, koje je taj grijeh zadao 
ljudskoj naravi, Zaboravljaju na svoje lične grijehe 
i na kaznu, koju ti grijesi sa sobom vuku. Napokon 
i oni, koji hoće da slijede Krista, ne razmatraju du- 
boko, kako je to uzvišen ideal »slijediti Krista,« Ne 
promišljaju svom ozbiljnošću, da htjeti slijediti Isusa 
Krista u slavi i svetosti, znači slijediti Njega u n je- 
$ovu mrtvenju, u skrajnom odricanju sebe sve do 
savršenstva, koje je oličeno u Isusovu Križu, 

To su, dakle, tri glavna itemeljna uzroka potrebe 
kršćanskog . mrtvenja: posljedica grijeha istočnoga, 
naših ličnih i uzvišenih ideala kršćanskog života, 
koji sastoji u sličnosti s Kristom. 

1, Posljedice istočnog grijeha, — Bog 
je bio stvorio čovjeka savršeno sređena, On nije tre- 
bao mrtvenja, jer nije imao što »rezati« ni poprav- 
ljati. Imao je samo ljubiti svoga Boga i u tom smjeru 
razvijati sve svoje dobre naravne i nadnaravne 
energije, kojima ga je isti Bog bio nadario. 

Ali čovjek sagriješi! Volja se uzbuni proti svoga 
Tvorca i Darovatelja. A zatim se niže, sjetilne mo- 
ći otrgnuše od _ pokornosti prema razumu i volji. 
Strasti, različita zla gibanja i nesređene naklonosti 
prema sjetilnim predmetima i užicima, poplaviše ga. 
Ta kobna poplava rani razum i volju, I eto »bolesti« 
naše naravi, istočnim grijehom dobivene, 

Sakramenat sv. krštenja diže onu moralnu ljagu 
s krštenikove duše i čini je Božjim djetetom, Ali ona 
nesređenost sjetilnih moći i energija ostaje, A time 
ostaje i ona rana razuma i volje i ona moralna sla- 
bost, kad god se od nas traži da živimo i radimo mo- 

ralno dobro, Ova rana egoizma i slabost moralnog 
djelovanja diže se tek postepeno borbom pod upli- 
vom svete Božje milosti i jakosti. Zato možemo reći, 
da je mrtvenje smrt grijehu, smrt smrti, život sve sa- 
vršeniji, čišći, svetiji i s Bogom sjedinjeniji i intim- 
niji. Za kršćansko, dakle, mrtvenje možemo reći, da 
je uništenje grijeha i postepeno liječenje rana naše 
pale naravi na taj način, da napuštamo stvari ne sa- 
mo grešne, već i one, koje bi po sebi bile dopuštene, 
ali su za nas beskorisne i štetne, jer bi nas njihova 
uporaba, njihov užitak odviše apsorbirao na štetu 
našega sjedinjenja s Bogom, 

2. Posljedice naših ličnih grijeha. — 
Svaki je grijeh uvreda Bogu. Zato pravda traži zado- 
voljštinu, isplatu »duga« grijehom sklopljena. Sakra- 
menat svete ispovijedi diže moralnu ljagu s naše du- 
še i vječnu kaznu, Ali koliko li još ostaje, da mi za 
vječnu oproštenu kaznu, našim svojevoljnim pokora- 
ma potpuno zadovoljimo, potpuno naš dug prema 
Božjoj pravdi »amortiziramo«! 

“Osim toga duga, naši lični grijesi ostavljaju u na- 
ma tragove time što su barem nešto pojačali one zle 
sklonosti, koje smo već istočnim grijehom baštinili. 
O kako dosta puta ostavljaju duboko svoje otiske, 
duboke brazde oni često opetovani i.samo laki gri- 
jesi i nesavršenosti, To su na pr. one naravne anti- 
patije, simpatije, navika na rastresenost, beskorisno 
ili nesređeno općenje sa svjetovnim osobama, rado- 
znalost, odviše govorenje i tomu slično, Kako to sa. 
pinje čitavo naše biće, naš duhovni život! To osobito 
osjećaju one, iako inače pobožne, osobe, kad se hoće 
da saberu i s Bogom razgovaraju, ali biva im skoro 
nemoguće, I tada se čudom čude otkuda ta nemo- 
Sućnost sabrati se u molitvi, tada se nznemiriju iu 
neko malodušje upadaju, 

Eto, zašto je, nadasve takovim osobama, potre- 
bit ispit savjesti, u kojemu će više nastojati upoznati 
uzroke i pravu narav pomanjkanja ili nedobrih sklo- 
nosti, negoli iznaći matematički tačan broj lakih 
grijeha, pomanjkanja, ili za redovničke osobe tačan 
broj povreda svojih pravila. Ovakovim ispitom sa- 
vjesti postaje nam moguće, da manesemo sebi ono 
mrtvenje, koje će liječiti sam korijen naših zala, On- 
da ćemo zanijekati sebi, barem kadikad (a možda i 
trajno za neko vrijeme), nešto i dopušteno, ali što će 
uspješno liječiti onu našu manu površnosti, simpati- 
je, radoznalosti i slično, 

3, Zahtjevi uzvišenosti kršćanskog 
ideala: sličnosts Kristom. 

Uzvišenost ovoga života ocrtao nam je Božanski 
Spasitelj u svojem »Govoru na gori«, u onih Osam 
blaženstava: Blaženi siromasi duhom; blaženi krot- 
ki... oni, koji plaču... koji gladuju i žeđaju za prav- 
dom... milosrdni... čista srca. koji podnose pro- 
Sonstvo radi pravde, A sve je sažeto u onoj: »Budite 
savršeni kao što je vaš Otac nebeski savršen.« 

.Za ovakovo savršenstvo treba mnogo mrtvenja i 
vanjskog i, nadasve, unutarnjeg, Treba na primjer, 
mrtviti onu tako zvanu »naravnu aktivnost«, Pod 
tim imenom, u asketskom životu, razumijeva se sve 
ono naše djelovanje (bilo za nas, bilo u apostolatu), 
koje se razvija bez upliva milosti i na štetu ove mi- 
losti. To je onaj rad, koji ili nije uopće ili barem nije 
dovoljno posvećen i koji nas baš zato udaljuje od 
sjedinjenja s Bogom i dovodi do jednog  praktičkog 
naturalizma, ' 

Jedan oblik ove naravne aktivnosti jest onaj n a- 
ravni žar, koji čini, da te osobe sve rađe nekom 
temperamentnom impentuoznošću, s malo ili ništa 
promišljanja, Njihov motiv rada u stvarnosti jest se- 

beljublje; želja zadovoljiti sebe (pa bilo to i u dobrim 
nacrtima) što prije. Odatle dolazi ona nepromišlje- 
nost, nemir, koji su protivni sređenosti, promišlje- 
nost i mirnoći, gdje se jedino sačuva prisutnost 
Božja. 

Ovaj nezdravi žar može se ispoljiti u onom iz- 
vanjskom razvikanom entuzijazmu, koji se može ra- 
zviti do smiješnih megalomanija (utvaranjem, da su 
veliki i za velika djela pozvani), koje se običnim po- 
smatračima mogu prikazati kao izvanredni talenti i 
organizatorni duhovi i šefovi, 

Druga i lakša forma ove naravne aktivnosti jest 
neka užurbanost. Te osobe jesu delikatnije savjesti, 
ali mnogo puta ne slušaju dovoljno Duha Svetoga u 
tajnosti svoga srca. Ne pitaju dovoljno savjeta u Oca 
svjetlosti, Ne iščekuju čas milosti; čas, kad bi po 
Božjoj volji bilo zgodnije nešto učiniti ili poduzeti. 
Njihova se volja odviše miješa u mjihovo djelovanje. 
Dogodi li se, da ne uspiju u svojem radu, odviše se 
žaloste i uznemiruju. Znak je, da je tu bilo suviše 
onoga »ja«, Inače, kad bi radili isključivo pod upli- 
vom milosti, ne bi toga bilo, jer Bog nije Bog nemira 
i uzrujavanja, 

Činjenica je, da su mnoge duše, koje teže k savr- 
šenstvu, podložne ovoj mani, a da i ne shvaćaju, ka- 
ko veliku zapreku ova mana stavlja djelovanju Duha 
Svetoga u njihovu srcu. Treba, dakle, da se ove 
duše nadasve savjetuju s Bogom u molitvi, kad imaju 
da izvrše koje važnije djelo ili posao. Moraju posto- 
jano prositi Božje svijetlo. Inače te osobe neće nigda 
postati »đduša unutarnjeg života«, duša, koja je obič- 
no vođena nadahnućima Duha Svetoga, 

Ako uistinu želimo doći do ideala kršćanskog ži- 
vota, treba da se riješimo privrženosti svemu što je 
zemaljsko, Ne smijemo se prilagođivati svjetovnim 

manirama i vladanju običnih svjetovnjaka. Moramo se 
čuvati duha i mentaliteta svijeta, Osobe, koje su svo- 
jim zvanjem osobito Bogu posvećene, moraju izbje- 
gavati i samo društvo svjetovnih osoba, u koliko to 
ne traži prava ljubav, zahvalnost i potrebita sklad 
nost. Ovo je mnogo važnije nego li se obično misli, 

Osobita pomnja mora se posvetiti našim unutar- 
njim moćima, Čuvati naše pamćenje, maštu i um za- 
bacujući ona suvišna i smiješna maštanja, željice_ i 
slično. Sve je to silan gubitak vremena i veliko slab- 
ljenje duha. Nadasve je potrebito čuvati naše srce, 
da bude slobodno od svega (osoba, predmeta, mjesta 
itd), eda postane pravi suveren u čitavoj domeni 
svih svojih moći i čitavog svoga bića, 

Veliki mistični Naučitelj sv. Ivan od Križa dava 
u kratko veoma korisne upute za napredak, On veli: 
»Slijedeći savjeti, .. jesu sažeti i malobrojni; ali uspr- 
kos toga ja ih držim plodonosnim i sposobnim, Oni, 
koji ih budu ozbiljno htjeli sebi primijeniti, neće 
trebati uteći se drugim (savjetima i uputama), jer ove 
upute uključuju u sebi sve ostale: od 

1, Na prvom mjestu: imajte trajnu želju slijediti 
Isusa Krista u svakoj stvari; uskladite svoj život Nje- 
govu životu, pa zato razmatrajte o Njegovu ži 
votu, eda uzmognete znati raditi kao i On u svakoj 
prigodi. 

2, Na drugom mjestu: eda uzmognete dobro vr- 
šiti ovu želju u svemu slijediti Isusa Krista, pazite na 
bilo koji užitak, koji vam mogu pružiti vaša sjetila 
(vanjska i unutarnja); ako taj užitak ne smjera čisto 
na slavu i čast Božju, odrecite se toga užitka i umrt- 
vite iz ljubavi prema Isusu Kristu. Jer Isus Krist u 
ovom životu nije poznavao i slijedio drugog užitka 
osim užitka vršenja volje svog Ova, koju je nazvao 
svojom hranom. Na primjer: ako slušate govoriti 0 

stvarima, koje vam gode, ali nemaju nikakve 
(izravne ili neizravne) veze s time da poslužite Bogu: 
odrecite se, da u tom uživate i slušate. Ako vas oči 
nagone da pogledate stvari, koje vas ne podižu 
k Bogu (koje nijesu potrebite ni za doličan odmor 
ili izobrazbu — op. pisca): odrecite se toga. Slično 
učinite kad osjećate neki impuls, da nešto rečete ili 
učinite da sebi ugodite:; Ako se ovih stvari ne možete 
na izvanjski način odreći a da to drugi ne zapaze, 
onda se u svojoj nutrinji odrecite onog užitka. O vaj 
postupak — zaključuje sveti Naučitelj — vodi 
k brzom napretku« (»Uzlazak« prijev. franc. 
Hoonaert, 1, 1, ch. 13.). 


Malo zatim veli: ako imate nešto tražiti, tada 
tražite ne što je lakše, nego što je teže; ne što je 
ukusnije, nego što je bez slatkosti, što ne privlači, 
što vas žalosti, što vas muči, što je niže i poniznije. 

Zatim malo dalje veli: »Htio bih o tom uvjeriti 
svaku duhovnu osobu... da nema nego samo jedna 
točka apsolutno potrebita, a to je: znati se odrješito 
zanijekati u unutarnjosti i u vanjštini, žrtvovati se 
za Krista u potpunom »uništenju«. U ovoj samoj 
vježbi naći ćemo sve ostale vježbe i još mnogo više... 
a bez ovoga naš napredak će biti ukočen i zaustavljen 
pa makar imali i darove anđeoske.« 


Eto zašto Tridentinski sabor veli: »čitav život 
kršćanina treba da bude neprestano pokora«, A ova 
zlatna knjižica »Nasljeduj Krista« govori za redov- 
ničke osobe još jače: »Život dobrog redovnika jest 
križ i mučeništvo«, 

Bez dvojbe nije to našoj naravi stvar laka i 
ugodna pa zato ni baš tako česta. Uzvišeno uistinu! 
Zato je isti sv. Naučitelj rekao: »Isus Krist je veoma 
slabo, veoma malo poznat čak i od ovih, koji se 

smatraju njegovim prijateljima, jer oni u njemu traže 
svoju slatkost (gustus) i utjehu... ako ljube Isusa 
ne ljube ga u njegovoj gorčini i smrti.« (Ib. L 2, p. 1, 
ch. 6). 

To je ono savršeno mrtvenje, koje zahtijeva ona 
divna zgrada naše duhovne, kršćanske i božanske 
savršenosti. Takovo mrtvenje pretpostavlja uzvišena 
slika Presvetoga Trojstva i Isusa Krista, koja bi se 
morala odraziti u našem ražumu živim razmatranjem 
objavljenih istina i Božanskih otajstava; u našem 
srcu žarkom Božanskom ljubavlju i intimnim opće- 
njem s Bogom srca našega; a u svim u ostalim našim 
moćima sređenim i svetim djelovanjem. 

»0, kako su uska vrata i tijesan put, koji vodi 
u život i kako ih malo ima, koji ga nalaze« govori 
nam isti Spasitelj, Nastojmo, dakle, hodati tim uskim, 
ali uzvišenim putem savršenog kršćanskog mrtvenja, 
jer nas Krist pozivlje, a Apostol tješi: sve mogu u 
Onomu, koji me jača. 

Samo ćemo tada osjetiti istinitost one Okrunje- 
nog Proroka: »Kako je veliko obilje tvoje slatkoće, 
o Gospode, koju si tajanstveno pripravio za one, koji 
te se boje« (Ps. 30.) — Zašto? — Jer je to dio slat- 
koće istoga Boga. —G — 

Liturgijski život 


> Aktivno sudjelovanje sv. Misi 


U savremenom liturgijskom gibanju, koje se tako 
snažno razvija po cijelom katoličkom svijetu, treba 
razlikovati dva smjera. 

Predstavnici prvoga smjera su oci benediktinci. 
Oni stoje na stanovištu, da je liturgija prvo i nena- 
domjestivo vrelo duhovnog života svakoga pojedi- 
noga vjernika, Katolička liturgija je nažalost knjiga 
zapečaćena sa sedam pečata nesamo za široke slo- 
jeve vjernika, nego i za obrazovane katolike, a često 


puta i za same svećenike, U molitvama i obredima 


Crkve nalazi se toliko blago zdrave duhovne hrane, 
nalazi se toliko ljepote, samo što je to blago ljudima 
sakriveno i ta ljepota nepoznata. Potrebno je stoga, 
da se vjernicima prikaže i protumači značenje litur- 
Sijskih obreda i molitava i da ih se uputi, kako će 
svaki pojedinac iz onoga blaga, koje mu pruža litur- 
Sija, izgrađivati svoj duhovni život. Liturgija bi tako- 
vim ljudima imala pružiti materijal za zgradu njiho- 
voga duhovnoga života. U tu svrhu pretstavnici ovoga 
smjera izdaju nesamo odlična znanstvena djela iz 
područja liturgike, nego i brojne popularne spise i 
časopise, u kojima tumače postanak, povijesni razvoj 
i značenje raznih obreda i molitava Crkve, Priređuju 
brojne tečajeve i sastanke, na kojima redovno razviju 
sav sjaj i ljepotu katoličkoga bogoslužja. Učesnici tih 
sastanaka prisustvuju tim obredima s tekstom u ruci 
i s potpunim razumijevanjem, ali oni ostaju samo 
nijemim gledaocima te lijepe drame, koja se odigrava 
pred njihovim očima. ' 

Najjači predstavnik drugoga smjera je augustinac 
Dr, Parsch iz Klosterneuburga kraj Beča, On stoji na 

stajalištu, da je liturgija, kako joj i samo ime kaže, 
leiton ergon t. j. zajednički posao i da vjernici ne 
smiju biti kod svete Mise i ostalih obreda tek nijemi 
gledaoci nego moraju aktivno sudjelovati kod službe 
Božje, u prvom redu kod svete Mise. Istina, on i pri- 
staše njegovoga smjera ne isključuju ono, što zastu- 
paju predstavnici prvoga smjera, I oni kažu, da 
današnje vjernike, koji su tako daleko od liturgije, 
valja na prvom mjestu poučiti o značenju * dubokom 
smislu obreda i liturgijskih molitava. Zato i oni na 
prvom mjestu naglašuju liturgijsku pouku. Ali to nije 
dosta. Liturgija nije samo predmet za estetsko uži- 
vanje ili gradivo za formaciju individualnoga duhov- 
noga života, ona nije samo jedna forma privatne, 
lične pobožnosti, u kojoj su samo riječi i oblici uzeti 
iz liturgije, a duh pobožnosti skroz na skroz ličan, 
individualan, nego je liturgija izraz kolektivnih, općih 
misli i osjećaja, kojima odiše tajinstveno Tijelo Kri- 
stovo usko povezano sa svojom glavom Isusom Kri- 
stom. Vjernike treba tako odgojiti, da moli kroz njih 
Crkva. Oni trebaju da zaborave na sebe i na svoje 
lične duhovne potrebe i da svoju duhovnu sreću 
gledaju u tomu, što su članovi mističkoga Tijela Kri- 
stova i što božanski život, koji struji iz glave po 
udovima, dolazi također i u njihovu dušu. Zato oni 
ne smiju kod službe Božje biti samo nijemi gledaoci 
nego moraju nesamo kod svete Mise, nego i kod 
drugih obreda aktivno sudjelovati. 

Pristaše ovoga smjera temelje postulate svoga 
Sibanja na historijskim razlozima, Zaista povijest 
katoličke liturgije i katoličke duhovnosti uopće nam 
bjelodano pokazuje da je život pojedinih vjernika u 
najstarije doba crkvenoga života bio skroz na skroz 
liturgijski. Vjernici su prisustvovali svetoj Misi i 
ostalim obredima nesamo kao nijemi gledaoci i slu- 

šaoci nego je svaki od njih aktivno sudjelovao u 
vršenju svetoga obreda. Svaki dakako na svoj način; 
drugačije svećenik, drugačije pjevački zbor, a dru- 
gačije vjerni puk. Svaki je od njih imao svoju odre- 
đenu ulogu, a sve je zajedno sačinjavalo jednu divnu 
cjelinu, 

Jer nas na ovom mjestu najviše zanima pitanje 
aktivnoga sudjelovanja vjernika kod svete Mise, ne 
će biti na odmet da bacimo pogled u prošlost i po- 
gledamo, kako se je sveta Misa obavljala u starije 


kršćansko doba odmah iza kako.je milanskim edik- 


tom bila kršćanima dana sloboda vršenja javnog 
bogoslužja. 

Prenesimo se duhom u staru baziliku. Vjernici 
se sakupljaju noseći svaki u ruci mali okrugli hljeb- 
čić i okruglu flašicu vina. U crkvi zazimlju svoja 
mjesta odijeljeni po staležima i spolovima. Pri dnu 
crkve iza vjernika stoje katehumeni i javni pokornici. 
Svećenstvo se sakuplja u sakristiji, koja se nalazi 
kraj glavnih vrata, i tamo se oblači za službu Božju. 
Veliki oltar, koji je ujedno i jedini u crkvi, građen je 
tako, da svećenik vršeći službu Božju gleda prema 
narodu. Oltar je prazan, pokriven je tek sa tri pokri- 
vača, a nad njim visi veliki križ, crux gemmata, dok 
se na dnu apside povrh biskupove stolice bljeska 
mozaik, koji prikazuje Isusa Krista Pantokratora. 

. Služba Božja počinje. Prvi izlaze iz sakristije 
pjevači, odjeveni u dugačke tunike i zauzimlju svoja 
mjesta u pjevalištu, koje se nalazi u lađi crkve nepo- 
sredno pred ulazom u apsidu. Kad su se smjestili 
pjevači kreće iz sakristije polaganim i dostojanstve- 
nim korakom procesija svećenstva. Na čelu nose 
kadionicu i križ, iza njega kreće sedam svjećonoša, 
zatim svećenstvo, potom đakon i podđakon a napo- 
kon biskup ili svećenik, koji će služiti svetu Misu. 

Čim se povorka makne iz sakristije počinju pjevači 
pjevati ulaznu antifonu, na koju nadovežu psalam 
određen za taj dan i pjevaju ga do konca, Kad je 
procesija stigla do oltara svećenici zauzimlju svoja 
mjesta u apsidi, akoliti se smještavaju oko oltara, a 
celebrant se prostre po zemlji pred oltarom onako 
kako je to danas običaj na početku službe Velikoga 
Petka. Tako prostrt leži sve dok pjevači ne počmu: 
»Slava Ocu...« na koncu psalma, a onda se digne i 
pođe na svoje mjesto na dnu svetišta, dok pjevači 
ponovno pjevaju ulaznu antifonu, 

Čim je »schola cantorum« dovršila Introit pjeva 
puk devet puta litaniju: Kyrie eleison, Kriste eleison, 
Nakon svršene litanije celebrant ustaje i intonira 
anđeoski himan okrenuvši se prema istoku, a nje- 
govu pjesmu prihvaćaju svećenici, pjevači i puk 
pjevajući je do konca, 

Iza Gloria celebrant se stojeći kod svoga sjedala 
okreće puku i pozdravlja ga riječima ako je biskup: 
»Mir vama«, a ako je svećenik sa: » Gospodin s vama«. 
Na ovaj pozdrav odgovara mu cjela crkva: »I s duhom 
Tvojim«. Celebrant pjeva kolektu na koju mu vjer- 
nici odgovaraju s »Amen«. 

Time je molitveni dio katehumenske mise završen, 
a počinje poučni. Lektor s ambona čita poslanicu, a 
iza nje stojeći na stepenici pjeva gradual naizmjence 
sa zborom pjevača, a iza toga Aleluju odnosno 
tractus, 

Dok se ovo pjeva formira se između oltara i cele- 
brantova sjedala procesija. Naprijed ide križ, zatim 
dvije svijeće, pa subđakon, a napokon đakon koji 
visoko nosi knjigu evanđelja, simbol Isusa Krista-Uči- 
telja. Zato pred njim stupa kadioničar, koji cjelim 
putem kadi evanđelje onako, kao što to mi danas 
običajemo činiti kadeći Presveto kod teoforičke pro- 

cesije, Procesija se uspinje na veliki ambon, odakle: 
đakon pjeva evanđelje pozdravljajući na početku 
vjernike, a oni mu na pozdrav odgovaraju. Iza otpje- 
vanoga evanđelja drži celebrant propovijed, koja je 
sastavni dio svete Mise već od apostolskih vremena 
i slijedi uvijek iza čitanja evanđelja. Kad je propo- 
vijed gotova dovikuje đakon katehumenima: »Idite 
misa jest« (Idite otpuštate se), našto katehumeni 
ostavljaju crkvu i time završava katehumenska Misa, 
a počinje Misa vjernih. 

Prvi dio Mise vjernih je prikazanje. U kršćanskoj 
starini je to prikazanje bilo zaista pravo žrtvovanje 
svih prisutnih vjernika, Svećenik bi s velikim tanju- 
rom u ruci pošao do ograde pjevališta, a uz njega bi 
se postavio đakon s velikim kaležom (calix ministe- 
rialis), Vjernici pristupaju jedan po jedan svećeniku 
i postavljaju na tanjur kruh i izljevaju u kalež vino. 


Dok se obavlja taj dugi obred pjevaju pjevači anti- 


fonu »ad offerendum« s onoliko redaka psalma, ko- 
liko je bilo potrebno dok se donašanje darova ne 
završi, 

Primivši darove od vjernika, svećenik ih odnosi na 
oltar i uzme onoliko kruha i vina, koliko mu je po- 
trebno za konsekraciju, a ostalo se pohrani u pasto- 
foriju, da se poslije Mise razdjeli siromasima, U vinu 
na oltaru ulijeva »magister cantus« vodu kao žrtveni 
dar pjevačkoga zbora, i na tim darovima sada sveće- 
nik izmoli jednu jedinu molitvu, a to je »Secreta«, 
koja prelazi u svečanu euharistijsku pjesmu-prefa- 
ciju. Pošto je završio prefaciju pjeva cjela crkva Svet, 
a svećenik tiho moli Kanon. Za vrijeme Kanona 
vlada u crkvi tišina, jedino je prekida glas đakona, 
koji prije podizanja čita iz diptiha imena živih, a 
poslije pretvorbe imena mrtvih, koji su preporučeni 

u molitve vjernika, Kanon završava podizanjem kru- 
ha i vina u isti mah. 

Treći bitni dio Mise počinje molitvom Očenaša, 
na koju se nadovezuje embolizam i poljubac mira, 
kojega svećenik daje svojoj asistenciji, ova pjevačima, 
a pjevači puku. Dok vjernici jedan drugomu daju 
poljubac mira, obavlja svećenik lomljenje hljeba, a 
pjevači s pukom pjevaju »Jaganjče Božji«, Kad je 
svećenik pričestio sebe i svoju asistenciju, počinje 
Pričest vjernika. Svi koji su u crkvi smatraju svojom 
dužnošću da se pričeste. Poći k svetoj Misi u ona 
vremena značilo je poći i svetoj Pričesti. Dok se 


dijelila Pričest pod obje prilike, pjevali su pjevači . 


communio t. j. antifonu s potpunim psalmom. 
Nakon pričesti otpjevao bi biskup, odnosno sve- 
ćenik, popričesnu molitvu, a đakon otpustio. vjernike 
riječima: »Idite misa jest« na što bi mu oni odgovorili: 
»Bogu hvala«, Podijelivši blagoslov, vraćao se je 
celebrant u procesiji sredinom crkve natrag u sa- 
kristiju. 
Iz ovoga kratkoga pregleda obreda svete Mise 
jasno se vidi, da vjernici nijesu sudjelovali u svetoj 
Misi onako, kako je sudjelovao svećenik, Njima je u 
svetoj Misi bila točno opredijeljena uloga. Oni su 
pjevali nepromjenjive dijelove svete Mise, donašali 
na oltar kruh i vino, primali svetu Pričest, odgovarali 
svećeniku na njegove pozdrave, poklike i molitve. 
To je bilo njihovo aktivno sudjelovanje. Pasivno su- 
djelovanje se sastojalo u slušanju poslanice, evanđelja 
i propovijedi te u slušanju psalmodijskih djelova, 
koje je izvodila schola cantorum. Kako su točno bile 
podijeljene uloge između vjernika i pjevača s jedne 
strane, a svećenika s druge strane, vidi se najbolje 
po tomu, što je svaki od njih imao i posebnu knjigu 

u ruci; svećenik sakramentar, u kome su bile samo 
molitve, prefacije i kanon, đakon evanđelistar, u 
komu su bili samo evanđelja, lektor lekcionar, u 
komu su bila samo čitanja, a pjevači liber gradualis, 


u komu su bili samo psalmodijski djelovi, 


Ovo je potrebno naglasiti osobito zbog toga, jer 
danas mnogi drže, da se aktivno sudjelovanje vjer- 
nika kod svete Mise sastoji u tomu, da vjernik točno 
izmoli sve ono što izmoli i svećenik kod oltara, A 
to je sasvim krivo! Mnoge i mnoge molitve su spe- 
cifično svećeničke i nemaju u ustima vjernika nika- 
kvoga smisla, 

Tijekom vremena misni se obred polagano pro- 
mijenio. Unešene su u nj neke nove molitve, neki su 
stari obredi napušteni i skraćeni. Ovim promjenama 
su u mnogočemu pridonijele svoj dio tihe svete 
Mise, koje su se počele služiti najprije po samosta- 
nima, a kasnije i po drugim crkvama, i kod kojih 
vjerni puk nije više onako sudjelovao aktivno kao 
prije. Osim jedne svete Mise, kod koje su koncele- 
brirali svi mjesni svećenici, uvedene su privatne 
Mise, a time se više vjernici nisu našli okupljeni kod 
zajedničke službe Božje, nego su se rascijepali na 
razne svete Mise, služene u razno Woba. Popustila je 
revnost u čestom pričešćivanju, a s time je prestala 
i potreba prinašanja kruha i vina na oltar, a dosljed- 
no tomu, jer je obred bio kraći, skratio se je i ofer- 
torium i communio, koji su reducirani na samu 
antifonu. 

Sve je ovo doprinjelo tomu, da su se vjernici malo 
po malo odučili od aktivnoga sudjelovanja kod službe 
Božje i od aktera postali su nijemi gledaoci. Pjevanje: 
stalnih djelova svete Mise preuzeo je na sebe pjeva- 
čki zbor. Kad su uvedene orgulje, taj se pjevački zbor 
iz svetišta preselio na balkon povrh ulaznih vrata, a 

time je prekinuta jedna jaka veza između oltara i 
crkvene pjesme. Dok su pjevači još pjevali stare 
koralne napjeve, pjevao je s njima i narod, ali kada 
je u crkvu uvedena polifonija onda je narod potpu- 
noma zanijemio. A jer narod hoće u crkvi da pjeva, 
stvorio je on svoje pučke crkvene pjesme na narod- 
nom jeziku i te je pjevao kod raznih pučkih pobožno- 
sti i tihih svetih Misa. Iz tihe Mise prodrle su te 
pjesme i u pjevanu Misu i tako je polagano došlo do 
onoga stanja, kojega imademo danas po većini naših 
crkava. Pjevaju se pjesmice, koje nemaju nikakve 
veze niti s odnosnim dijelom svete Mise niti s dobom 
crkvene godine, Kao što narod kod Mise moli svoje 
privatne molitve ne vodeći računa o onomu što radi 
svećenik na oltaru, tako on pjeva i svoje pjesme. 
Svaka veza između oltara i puka je prekinuta, 
Liturgijski pokret ide za tim da vjernike nesamo 
pouči o značenju obreda i molitava Crkve, nego i da 
praktično provede aktivno sudjelovanje kod službe 
Božje. Za pjevanu svetu Misu stvar je principijelno 
riješena odredbom nadležne crkvene vlasti. Po crkve- 
nom propisu imadu se na liturgijskom jeziku pod 


. pjevanom Misom otpjevati svi promjenljivi i nepro- 


mjenljivi djelovi, čijeli i neskraćeni, O tomu ne mo- 
žemo da diskutiramo, hoćemo li provesti ili nećemo, 
je li zgodno ili nije zgodno. Tu je volja i zapovjed 
Crkve, a na nama je, da slušamo i da provedemo. 
Pitanje je samo: kako? 

Svaka dobra stvar mora se provoditi postepeno, 
u etapama. Vjernici na prvomu mjestu moraju biti 
dobro poučeni o liturgiji, a napose o svetoj Misi i o 
načinu kako treba da sudjeluju kod svete Mise. 
Nakon te priprave treba vjernike naučiti pjevati one 
djelove, koji su za njih određeni, To su u prvom redu 
odgovori: I s duhom tvojim, Amen, edgovori kod 

prefacije i kod otpuštanja. Kad se to polučilo, treba 
prijeći na pjevanje manjih djelova ordinariuma Mise: 
Gospode pomiluj, Svet, Blagoslovljen i Jaganjče 
Božji, a kad je i to postignuto, onda se može priječi 
na uvađanje pjevanja potpunoga teksta Slave i Vje- 
rovanja. 


Da se ovo oživotvori, potrebno je troje: prikladan 
napjev, liturgijskim duhom prožet orguljaš, liturgijski 
pjevački zbor, Ponajprije što se tiče napjeva! Crkva 
podnipošto ne isključuje iz svojih hramova polifoniju, 
ali kako bilo da bilo polifono pjevanje, koliko god 
ono bilo lijepo, ipak ne da narodu do riječi u crkvi, 
Zato crkva želi, da se njeguje koral i to samo s toga 


razloga, jer želi da narod pjeva. Ono što hoće crkva 


moramo htjeti i mi. 


Potrebni su i liturgijskim duhom prožeti orguljaši. 
Jer se nažalost još dugo vremena ne može pomišljati 
na osnivanje orguljaške škole, koja bi nam odgojila 
prave liturgijske orguljaše, morali bismo se za poče- 
tak zadovoljiti time, da svake godine priredimo po 


nekoliko liturgijskih tečajeva za orguljaše, 


Veoma je važno. pitanje crkvenoga zbora, Razni 
»Cecilijanski zborovi« koji postoje po našim župama 
vršili su i vrše pozitivnu ulogu u liturgijskoj formaciji 
puka, Ako pjevaju redovito ili barem od zgode do 
zgode potpuni liturgijski tekst, praktično pokazuju 
vjernicima što se po crkvenim propisima zapravo 
mora pjevati pod svetom Misom. Ali ovdje moramo 
naglasiti da nam podnipošto nije idealan dobar ceci- 
lijanski kor, koji će njegovati polifonu glazbu, pa 
makar ta bila i klasična, nego nam je idealom pjeva- 
nje svega puka u crkvi, Puk ne smije slušati, puk 
mora pjevati i to one djelove Mise, koji na njega 
spadaju. Pjevački zbor pjevat će ono, što spada na 

ooo momci mesnici oemaištška 


njega: promjenljive djelove Mise. bilo polifono bilo 
jednoglasno, 

Ovoliko o pjevanoj Misi. 

“Što se tiče tihe Mise, to sudjelovanje vjenča 
kod nje može biti na dva danas uobičajena načina. 
Prvi je tkzv. »missa recitata«, Vjernici u isto vrijeme 
kad i svećenik mole iz priručnika glasno sve stalne 
djelove svete Mise, a čitač čita promjenljive djelove. 
Ovakav način zajedničkoga moljenja svete Mise ima- 
de svojih dobrih i zlih strana. Dobra strana je ta, što 
vjernici temeljito upoznaju tekst i slijed svete Mise. 
Negativna strana je u tome što stvar brzo dosadi, 
čitača se sluša bez dovoljne pažnje, veza između 
oltara i vjernika nije nikakva, a nezgodno je i to, 
što vjernici mole neke molitve, koje zapravo na njih 
i ne spadaju, 

Drugi način sudjelovanja kod svete Mise je Misa 
u kojoj se naizmjence moli i pjeva na narodnom 
jeziku, a na liturgijskom se jeziku odgovara cele- 
brantu na pozdrave, poklike i molitve. Taj je način 


puno bolji, jer se izmjenjuje molitva i pjesma, a veza | 


između oltara i vjernika je puno veća. 

Uveo duhovni pastir u svoju župu ovaj ili onaj tip, 
svejedno je, ali na jedno mora paziti i uvijek imati na 
umu: liturgija nije samo puka forma, ona je život. 
Ograničiti se samo na puke vanjske forme a ne dati 
im liturgijskoga duha i osjećaja znači stvarati tijelo 
bez duše, osuđivati samu stvar već unaprijed na 
smrt. Ne forma, nego duh je onaj koji oživljuje 
svagda i na svakom mjestu, a pogotovo to mora biti 
u liturgiji, koja je život s Crkvom, život sa Isusom 
Kristom. 

Seagutik Kukalj. 

Liturgijski dani 

Sv. Misa, kako nas uči dogmatika, jest najvred- 
niji i najuzvišeniji čin naše vjere. To je ona ista žrtva, 
koju je Krist prinesao na drvetu križa na Kalvariji, 
Razlika je jedino ta što je ono bila krvna žrtva, a 
ovo je beskrvna. 

Kod one prve sv. Mise perma je veliko mno- 
štvo naroda, Svi su uprli svoje oči prema oltaru križa, 
ali među tom svjetinom bilo ih je tek nekoliko koji 
su s njom sudjelovali i razumjevali je. Svi drugi nisu 
shvaćali. 

Danas kod župske Mise u našim crkvama ima još 
nešto ljudi. Svećenik prikazuje istu kalvarijsku žrtvu 
kao pomirbu, prošnju i zahvalu Bogu, ali u crkvi je 
možda tek par njih koji sudjeluju u tom najuzviše- 
nijem .činu, Svi drugi su bez razumjevanja, bez inte- 
resa, Dovela ih je u crkvu navika, običaj, ljudski obzir 
i jer tako mora biti. Zato se danas ne smijemo čuditi 
da u našim crkvama ima sve manje i manje muškog 
svijeta, osobito mladića, Natrunjeni kojekakvim ideja- 
ma, odbacili su obzir prema starim roditeljima, koji 
su još vjerni i prema drugim vjernicima svoga mje- 
sta, mučke se organizirali i proveli bojkot prema 
Bogu, Crkvi i nedjeljnoj sv. Misi. Oni pak rijetki, 
koji dođu na Misu, stoje obično naslonjeni na kakvu 
ogradu ili stup, gledaju i čekaju da se Misa svrši! 

Eto, probuditi u tim i takovim ljudima smisao za 
shvaćanje sv. Mise, i učiniti da shvate sv. Misu kao 
zajednički dar, zajedničku žrtvu cijele kršćanske 
općine Bogu — to je prvi i najvažniji cilj liturgijskog 
pokreta. I taj je cilj vrijedan najvećeg truda. 

Taj cilj, tj. oživiti u puku shvaćanje za sv. Misu, 
odnosno rekristijanizirati nedjelju, cilj je, doduše, te- 
žak, ali nije nedostiživ. Da se dade na tom polju 

mnogo učiniti svjedoče nam t. zv. liturgijski dani, koje 
su uveli pred jedno pet godina u Belgiji, a brzo se 
raširili i po Francuskoj i Holandiji, gdje donose zaista 
obilne plodove, Ovim člankom htio bih razjasniti što 
su to liturgijski dani i kako bi ih se dalo prilagoditi i 
našim prilkama. 


I 


Benedktinac O. Augustin Francois opisuje u »La 
Vie Spirituelle« (1. I. 1935.) kako se drže liturgijski 
dani u Belgiji. Župnik mora kroz dulje vrijeme pri- 
pravljati svoje župljane na taj znameniti događaj za 
župu, najmanje nekoliko mjeseci. Brošure s potpunom 
Misom bez ikakovih »propria« se razdijele, znatiželj- 
nost župljana raste, i oni čekaju liturgijske dane kao 
neko otkriće, U četvrtak navečer (uvijek trodnevnica 
prije nedjelje) došla su dva oca da održe prvi sasta- 
nak, Prva je pouka vrlo kratka, jednostavna, što je 
moguće više konkretna, i to o osjećaju jedinstva i 


kolektivnosti. Nužna je za svako društvo ljudsko. * 


Jesti, putovati, stanovati u kući čitati, sve to zahti- 
jeva suradnju više ljudi. Ne može se živjeti sam. Ali 
društvo mora priznavati i svog vođu, svoga oca, Mo- 
ramo mu se klanjati. Ljudi po svojoj glavi Adamu pro- 
mašili su cilj da postanu djeca Božja. Došao je Krist, 
koji je svojom žrtvom opet sve popravio. Ustanovio 
svoje društvo, kolektiv, Crkvu. Mi smo po krstu udovi 
te Crkve i imamo dužnost da radimo u Crkvi. Središte 
je sv. Misa. Evo sad ćete naučiti kako ćete i vi prinesti 
svoj dio toj suradnji. Naučit ćete govoriti s Bogom 
u jeziku naše Majke. Tako će im govoriti. 
Odmah zatim slijedila je praktična pouka. Pozove 
“sve prsutne da se približe, po mogućnosti da svi sjede. 
I jedan pater počne razjašnjavati. — Svećenik kod 
sv. Mise moli za nas. Mi potvrđujemo njegovu mo- 
litvu s riječju »Amen« — tako neka bude. Pokušajmo 

sad svi zajedno izgovoriti riječ Amen. Pjevajte. Gla- 
snije. Svi zajedno! Dobro. Idemo dalje. Otvorite stra- 
nu 16. Svećenik pozdravlja cijelu župu s riječima: 
Dominus vobiscum Gospodin s vama. To je čin uljud- 
nosti, ljubavi, pa zato mu cijela župa tu ljubav uz- 
vraća: Neka bude i s tobom Gospodin — Et cum spi- 
ritu tuo. Pokušajmo sada, Pjevajte! Dobro. Pređimo 
sada na evanđelje, zatim predslovlje, pa svet, Oče 
naš, Jaganjče Božji, Idite, misa jest, Iza toga prelazi 
se na teže stvari. Kyrie eleison, Gloria, Credo, 


To je trajalo cijeli sat, ali to se nije ni osjetilo, 
tako je to bilo živo, »zabavno«, kako reče neka dobra 
žena, 

Svi na koljena. Tantum ergo. Blagoslov, 

Tako je prošao prvi dan. U petak slušatelja je 
osjetljivo više. Druga pouka: Što je sv. Misa? 

Tri bitna čina, Prikazanje: Mi dajemo svećeniku 
svoj život pretstavljen u hrani. Zar nije hrana pro- 
dukt naše djelatnosti? O njoj ovisi naš opstanak, Pre- 
tvorba: Krist prima naše darove i dje im neizmjernu 
vrijednost, i jer je uzeo naše, postaje sam naša žrtva 
Ocu nebeskom. Pričest: Ostvareno je jedinstvo s na- 
šim Posrednikom. On se ujedinjuje s nama, hrani 
našu dušu milošću, snagom. Kroz cijeli dan, kroz 
cijelu sedmicu moći ćemo crpsti snagu iz ove euhari- 
stijske gozbe, 

Slijedi ponavljanje pjevanja, usavršavanja, Tan- 
tum ergo. Blagoslov, 

U subotu slušateljstvo je još brojnije. Pouka je o 
ulozi svećenika, o njegovom poslanju kao oca, središta 
župe, posrednika na oltaru, o ulozi vjernika na surad- 
nji kod žrtve, Zatim zadnje ponavljanje, pa blagoslov. 

Preko dana oci su vježbali zbor, koji će pjevati 
promjenljive djelove, ono što daje svakoj nedjelji 

svoju posebnu oznaku, Obašli su sve razrede i škole, 
poučavali, usavršavali, ponavljali. 

Došli su u kontakt i s orguljašem, osoba važna ali 
prečesto umišljena i ljubomorna na svoje sviranje i 
tradicije. On će trebati tek da dobro i razumno prati 
pjevanje. 

Pobrinuli su se i za podvorbu kod oltara, Apelirali 
su napokon i na g. župnika da nešto popravi svoj 
način pjevanja. 

I evo nedjelje. 

Prva sv. Misa bit će tiha, a pod njom sv. Pričest. 
Na oltaru je govorio sv. Misu jedan od otaca jasnim 
glasom, koji je dopirao do dna crkve, Drugi se otac 
uspeo na propovijedaonicu, tumačeći djelove sv. Mise, 
Vjernici pak vrlo pažljivi, dizali su se, sjedali, kle- 
čali, već kako im se reklo, odgovarajući još doduše 
malo plašljivo, ali ipak tog straha je sve više-:i više 
nestajalo. Velika većina pristupila je k zajedničkoj 
sv. Pričesti. Bio je to prizor, piše jedan od prisutnih, 
koji se ne da opisati. Sve je prožeo dubok osjećaj da 
više nisu izolirani pojedinci, koji mole uz druge poje- 
dince, nego da je to zaista živa vjerska zajednica, 
koja živi iz života Kristova i svi zajedno prikazuju 
Bogu svoj poklon i molbe i zahvalu. Župa nije u tom 
trenu bila samo administrativna jedinica, nego živa 
stanica. ' 

Kod velike Mise postigao se vrhunac dana. Pred 
svetištem, na svom normalnom mjestu, bilo je odre- 
đeno mjesto za zbor. Iza tog pjevačkog kora smjestili 
su se drugi župljani 

Iza »Asperges« zbor je izveo »Introit«. Iza toga 
je sva crkva zapjevala snažno Kyrie eleison. Orgulje 
su pratile i popunjavale. Svećenik je intonirao Gloria, 
a sav narod nastavio je s veseljem i ushitom pjevati 
daljnje verzove. Orgulje opet popunjavaju, prate, 

naglasuju. Nema slavopjeva, koji bi se mogao mjeriti 
s ovako izvedenom Gloriom, 
= Dominus vobiscum. Sav narod odgovara važno: Et 
cum spiritu tuo. Zajednički Amen iza molitve snažno 
je izrazio da su svi zajedno sa svećenikom na oltaru 
i da svi zajedno prikazuju svoje molitve po Gospodinu 
našemu Isusu Kristu, : 
Sluša se poslanica. Gradual i Aleluja izvodi zbor. 
Iz dakonovih usta slušaju riječ Kristovu, i na koncu 
svi kliču: Gloria tibi, Kriste! Iza Creda, Sdje je 


“ spomen Utjelovljenja prisilio sve vjernike da se bace 


na koljena, nastala je kratka tišina. Zbor izvodi 
Ofertor. Jedan od otaca tumači kratko i jezgrovito 
smisao prikazanja, Materija za žrtvu je pripravljena. 
Počinje velika euharistijska akcija — kanon, Svi se 
dižu i odgovaraju svećeniku, Iza njegove prefacije 
snažni i triumfalni Sanctus. Nema više osobe u crkvi, 
koja nije oduševljena. Svi pjevaju. Čitava zajednica 
svjesna je svoje uloge. »Više župnika«, kaže p. Fran- 
cois, »reklo mi je da ih je u tom času zahvtilo takovo 
čuvstvo da nisu mogli nastaviti recitirati sv. misu.« 


Iza snažnog Sanctus nastaje potpuna tišina sve 
do konca kanona, Iza toga nastavlja se opet s pjeva- 


njem, odgovorima, molitvama, sve do završnog: Deo 


Sratias! 

Nezaboravne su ovakove nedjelje sv. Mise, 

Pred večer skupila se opet cijela općina da zajed- 
nički izmoli kompletor, koga su oci takodjer izvježbali. 
Cijela općina dolazi još jače do svijesti da smo djeca 
Božja. Bog nas čuva kao zjenicu oka svoga, on nas 
štiti kao kvočka svoje mlade. Blagoslov. Pozdrav 
Majci nebeskoj i svršen je komplet. Slijedi zadnji 
nagovor, Poziv vjernicima da ovako nastave svake 
nedjelje, da nedjelju ovako kršćanski i sveto provedu. 

U zajednici sa svojim župnikom da se usavršavaju, da 
gaje ljubav, koja je jedina prava oznaka djece Božje. 


II. 


Duhovni pastir, koji hoće da nedjelja u njegovoj 
župi dobije svoje pravo značenje i vrijednost, da 
nedjelja postane kršćanska, mora biti svijestan da će 
uspjeti tek ako bude radio u ovom duhu. U duhu 
kakvog nam pretstavljaju belgijski liturgijski dani. 
On poznaje svoje župljane pa mora izabrati put kako 
će ih pripraviti. Pri tom mora se držati triju principa: 

Prvi princip: Sve se to ne može ostvariti preko 
noći. Treba mnogo sitnog, razumnog i promišljenog 
rada. Sv. Misa je zajedničko djelo — kolektivno — 
a naši vjernici su u svojim pobožnostima vrlo veliki 
individualisti, Kad se nalaze u crkvi slični su putni- 
cima na kolodvoru. Nisu svijesni da su jedno, da treba 
da svi surađuju, da svi sudjeluju u molitvi i žrtvi, 
koja nije samo njihova. Oni su udovi Crkve, krstom 
su postali udovi mističkog Tijela Kristova. Odatle 
zajedničke dužnosti i svijest jedinstva i kolektiva. 
Ovaj pripravni posao zahtijeva mnogo vremena. Treba 
raditi ustrajno i metodički u društvima, u školi, 
štampom. Vrlo bi bio naivan onaj ko misli da može 
postići živo sudjelovanje puka kod liturgijskih čina, 
ako s katedre proglasi nedjelju dana prije da to 
mora biti tako i tako, jer tako g. župnik hoće. Treba 
reformirati prije. A ta riječ znači dvoje: negativno 
znači da treba uništiti predrasude i zlu tradiciju; a 
pozitivno riječ reformirati znači da treba stvoriti 
nešto novo. I to ne najedamput, nego polagano! 

Drugi princip: Puk ne će slijediti poticaje i ponuke 
svog pastira, ako mu se ne da nešto praktično i kon- 
kretno, 

Pokušalo se dati vjernicima u ruke misal, i to 
potpuni misal, i bez ikakove dovoljne priprave reklo 
im se da slijede sv. Misu. Iza toga se izjavilo: Puk 
nikad ne će shvatiti.misala. 

Pokušalo se sa zajedničkim pjevanjem. Bez pouke 
htjelo se da sav puk pjeva teške melodije, zamršene 


“ kompozicije, nemogući tekst. Pa se izjavilo poslije 


toga: Puk ne može zajednički pjevati. 

Ili se napravilo par pokusa, htjelo se sve naje- 
denput, pa kad je puk naravno izgubio interes, reklo 
se: Puk nije ustrajan. 

Naravno! Kako može neko čitati, a ne zna slova? 
Kako može vršiti neki zanat, a nije bio naučni? Treba 
početi s jednostavnijim, razumljivim stvarima. Treba 
vjernicima dati u ruke prikladni tekst, gdje ne će 
biti ništa zamršeno. 

Treći princip: Za provedbu liturgijskih dana treba 
se od prvih početaka oslanjati samo na elemente iz 
same župe. Ne dovesti kakvog glasovitog orguljaša, 
strani renomirani zbor. Jednom riječi ne smije to biti 
predstava, doduše zanimiva, ali neplodna. Treba se 
osloniti na ono što je stalno, redovito, normalno. Treba 
misliti da župljani moraju s tim nastaviti i sutra kad 
ne će više biti zbora ni »glasovitog« orguljaša. Time 


.se samo stvara mlohavost, svijest o vlastitoj nemoći, 


ubija se dobra volja. 

Kad promatramo prilike kod nas ne smijemo biti 
malodušni. Kod nas je provedba živog sudjelovanja 
puka kod sv, Mise olakšana u velike time što imamo 
povlasticu da možemo pjevati poslanicu i evanđelje 
na čistom hrvatskom jeziku. Puku pak treba dati u 
ruke čisti hrvatski tekst, 

Moramo biti nadalje svijesni činjenice da sve ovo 
što Belgijanci, Francuzi i Holandezi hoće da postignu 
s liturgijskim danima, naime da sva župa zajednički 

živo sudjeluje kod žrtve Novog Zavjeta, da smo sve 
to mi Hrvati već imali. Kao bogoslov drugog tečaja 
imao sam priliku vidjeti u jednoj maloj župi na otoku 
Krku prizor, koji me je silno začudio, ali i oduševio. 
Jednog radnog dana o žetvi došao sam u crkvu. U 
crkvi je bilo 20—30 žena i stari mežner u koru 
s netranskribiranim staroslavenskim misalom. Sveće- 
nik je intonirao introit i sva crkva podijeljena u dva 


kora pjevala je sve djelove mrtvačke Mise. Drugog . 


dana vidio sam isti prizor da su svi prisutni pjevali 
opet u dva kora staroslavenski Slava i Vjeruju itd. 
a promjenljive djelove pjevao je mežner iz netranski- 
biranog misala! 
U Dalmaciji pjeva također sav puk latinsku Misu. 
Imademo dakle ostataka liturgijskog zajedničkog 


. sudjelovanja puka kod sv. Mise. Trebalo bi samo 


obnoviti, popuniti i popraviti ono što je nekada bilo 
i imali bismo ostvaren onaj ideal za kojim teži litur- 
gijski pokret kod germanskih i romanskih naroda. Mi 
bismo to još lakše postigli, jer posjedujemo svoj 
starohrvatski jezik u nekim krajevima, Radi toga mo- 
litva na pr. kad je svećenik pjeva razgovjetno, lako 
je razumljiva. Teže je razumljiva poslanica, ali nju 
možemo po ovlasti koju nam je dala sv. stolica, pje- 
vati na narodnom jeziku. Tako isto i evanđelje. 
Potvrdu kako zajedničko sudjelovanje puka kod 
liturgijskih čina silno djeluje na ljude našao sam 
nedavno u Vrbniku. Preuzvišeni g. biskup blagoslovio 
je križarske zastave, Crkva vrbnička bila je zaprem- 
ljena do zadnjeg mjesta, I zapjevao je biskup: Pomoć 
je naša u ime Gospodina, a sav puk zajednički mu je 
odgovorio: Koji je stvorio nebo i zemlju. I nastavio 
je biskup: Gospodine, usliši molitvu moju! I opet sav 
puk: I vapaj moj k tebi neka dođe. Gospodin s vama. 
I s duhom tvojim. Pomolimo sel.., a skladni Amen 

svih prisutnih snažno je potvrdio molitvu vrhovnog 
pastira, I druge odgovore pjevao je sav puk. Za mene 
je to bilo otkrivenje. Dakle ipak bi se dalo mnogo 
toga učiniti kad se hoće, 


Zaključak \ 

Liturgija hoće da ljudi dođu do svijesti da smo 
zajedno s Kristom njegovo mističko Tijelo. A za 
Krista je kazano u Djelima apostolskim: Nema ni u 
jednom drugom spasenja, jer nema drugog imena pod 
nebom danog ljudima u kojem bismo se mogli spasiti. 
Ovo je kamen, koji ste vi graditelji odbacili, ali koji 
je postao ugaoni kamen.« (Dj. Ap. 4, 11—12). 

Pa možda bismo i za liturgiju mogli kazati: Ovo 
je kamen koga su graditelji duhovnog života odbacili, 
a mora postati ugaoni kamen. Jest, liturgija mora 
postati ugaeni kamen u izgradnji duhovnog života 
župa i naroda. . 

Zajedničko sudjelovanje kod liturgijskih čina, u 
prvom redu kod sv. Mise, jest jedno od najplodnijih 
sredstava obnove katoličkog života. 

»Tužimo se«, kaže p. Francois O; S, B., »na de- 
kristijanizaciju masa, imamo iskustva kako je teško 
danas suprotstavljati se navalama satanovog carstva. 
Evo ovdje imamo jednostavno sredstvo, staro isku- 
šano sredstvo da skupimo udove Crkve oko žrtvenika, 
da od njih učinimo branitelje tog žrtvenika, jer će 
se uvjeriti da je to njegov žrtvenik. Budimo logični i 
pogledajmo kako je Crkva počela rasti i širiti se? 
Prvi kršćani bili su postojani u molitvi, propovijeda- 
nju apostola i lomljenju kruha. (Dj. A. 11, 42), Odatle 
su oni crpili snagu i nepobjedivost u širenju ljubavi 
za preobraženje svoje okoline. Poganstvu koje raste 
treba suprotsaviti čvrsti zajednički život župskih sta- 
nica, oslonjen na nedjeljnu sv. Misu.« 

Belgijski benediktinci organizirali su liturgijske 
dane ponajviše u industrijskim predjelima. Našli smo, 
kažu, tamo vjernike vrlo pažljive, oduševljene, pri- 
pravne. Vidjeli smo notorne protivnike, pristaše 
crvenih sindikata, kako dolaze u crkvu na pripravne 
vježbe. Vidjeli smo ih ponovno u nedjelju, doduše 
skrivali su se po kutovima, ali pjevali su i imali su 
knjižice u ruci, I kad smo odlazili iz predjela crnih 
tvorničkih dimnjaka, u našim srcima bila je još čvršća 
vjera da ne treba očajavati. Ne treba se bojati dla se 
ne će wratiti vjera i ljubav u srca naroda, koji živi, 


pjeva i moli zajedno kod nedjeljne sv. Mise u bratskoj 


sredini svih klasa, Nema tu klasnih opreka. Svi smo 
jedno oko žrtvenika. Postoji samo jedno srce i jedan 
glas, koji se diže prema Bogu i izrazuje svoje pouzda- 
nje, svoju zahvalnost i moli mir, 


Hinko Weber. 


Uzori 


Ivan Dejbner 


Kadikad Gospodin Bog šalje na našu zemlju ljude, 
o kojima se može kazati, da stvaraju čitave epohe. 
Drugim riječima, njihova djela i njihov život, čini se, 
bili bi potpuno dovoljni da ispune ne jedan, nego niz 
ljudskih života. i 

Ali kad je k ovomu duhovnom bogatstvu čovjeka 
dodano još mučeništvo za slavu Božju, tada mi mo- 
ramo priznati da su ti ljudi poslani od Gospodina Bo- 
6a kao naročiti dar milosrdnog Tvorca. 

Takvi Božji dar je bio vrlo teški, ali izuzetno plo- 
donosni život Ivana Aleksandrovića Dejbnera, jednog 
od prvih i najranijih isposnika Svete Katoličke Crkve 
u Rusiji, jer je on svega sebe posvetio Božjemu djelu, 

1. 


Bio je učenik i zagrijani sljedbenik glasovitog ru- 
skog mislioca-konvertita Vladimira Solovjeva. S njim 
je bio vezan nesamo velikim ličnim prijateljstvom, 
nego i požrtvovnim radom na svetom djelu ujedinje- 
nja katoličke i pravoslavne crkve. 

Podrijetlom je bio plemićkog roda, koji je pripa- 
dao višoj birokraciji Petrograda, Odgojen je u Car- 
skom Učilištu Pravnih Nauka (Učilišće Pravovjede- 
nija), gdje su se odgajali ruski mladići iz porodica 
plemićke aristokracije, koji su bili unaprijed određeni 
za sudsku i administrativnu službu, 

U posljednim godinama studija Ivan A, Dejbner se 
sprijatelji s krugom štovatelja Vladimira Solovjeva i 
malo pomalo bio je prožet duhom njegova shvatanja 
svijeta. 

Ivan A. Dejbner je bio po prirodi mistik i veliki 
entuzijasta, Pod utjecajem Vladimira Solovjeva po- 
svetio je svoje mlade godine marljivomu i pažljivomu 
proučavanju katoličkog bogoslovlja. Izvrsno je vladao 


latinskim jezikom, pa mu je ova okolnost pripomo- 


gla da temeljito izuči najbolja i najvažnija djela kato- 
ličke dogmatike i moralke, Potpuno je usvojio sistem 
katoličke teologije, i bio je prožet prema skolastičkoj 
filozofiji velikim poštovanjem, 

Na takav su način protekle mlade godine Ivana A. 
Dejbnera u napornom i neumornom umnom radu. 


2. 


Odmah nakon svršetka tečajeva u Carskom Uči- 
lištu Pravnih Nauka (1899) Ivan A. Dejbner tajno 
prijeđe na katolicizam. Istodobno započinje njegov 
sretni porodični život, koji se nalazio u dubokoj har- 
moniji s njegovim religioznim težnjama, Bio je ože- 

njen s nekom veoma pobožnom francuskom katoli- 
kinjom. H 
Njegova se karijera razvijala sjajno, On je služio 
kao najbliži pomoćnik budućeg istaknutog državnika 
Rusije Petra A, Stolipina, koji je kasnije bio pretsjed- 
nik ruske Carske vlade, a u to je vrijeme zauzimao 
odgovornu dužnost načelnika Saratovske oblasti (gu- 


. bernije). 


Ivan A, Dejbner nije nalazio poteškoće da spoji 
opširno i naporno službeno zanimanje s daljim i dub- 
ljim proučavanjem katoličke teologije. Vrući rodoljub, 
on se brinuo da po mogućnosti što više proširi svoje 
katoličke ideje među široke slojeve ruskog društva, u 
kojem je živio. : : 

Goreći apostolskim žarom, osjeća neodoljivu tež- 
nju za vršenjem svete službe, Njemu, mladomu ru 
skom birokrati, čini se najviše sreća postati služite- 
ljem Gospodina Boga. U ovoj službi on vidi vrhunac 
plodonosne djelatnosti u korist duša, koje žude za 
Božjom istinom, 

Napokon njegova najmilija misao je ostvarena, 
Ona nije mogla ostati neostvarena jer je Bog svojim 
prstom označio Ivana A. Dejbnera, A put, izabran od 
njega u životu, bio je doveden u potpuni sklad s vo- 
ljom Božjom. 


3, 


Po savjetu svoga katoličkog dušobrižnika, Ivan A. 
Dejbner je započeo živahnu korespondenciju sa gro- 
fom Andrijom Šeptickim, tada još mladim katoličkim 
metropolitom u Lavovu. m 

Neprocjenive je usluge učinio ruskom katolicizmu 
ovaj veliki biskup, koji srećno živi i danas, U svojoj 
žarkoj ljubavi prema djelu Božjemu, on nije mogao 
ravnodušno proći pored srdačne religiozne gorljivo- 

sti mladoga Ivana A, Dejbnera, Pozvan od Lavovskog 
Mitropolite, Ivan A. Dejbner je došao u Galiciju 
(1902). Ovdje ga grof Andrija Šepticki posvećuje za 
svećenika po istočnom obredu. Potpuno je razumljivo, 
da je sve ovo bilo svršeno u najstrožoj tajni prema 
ruskoj vladi, 

Ivan se A, Dejbner vraća u domovinu pa u Rusiji 
produžuje državnu službu. Kao i prije on, tajni kato- 
lički svećenik, ostaje da služi kod Saratovskog gu- 
bernatora. Niko ne zna za njegov duhovni stalež, Sa- 

mo njegov dušobrižnik i katolički biskup. u Saratovu 
barun Roop znaju za njegovu zavjetnu tajnu. S ovom 


dvojicom on se duševno odmara za dugih srdačnih 
razgovora, 


4, 


Teško je sakrivati svoje pobožne duhovne doživ- 
ljaje, kad uslijed društvenih prilika života, naš lični . 
život teče kao pod staklom, 

Isto je tako služba Ivana A, Dejbnera, postajala 
svakim danom sve teža, smetajući njegovu duhovno- 
mu životu i njegovu religioznom uvjerenju, Zbog toga 
Ivan A, Dejbner počinje da traži izlaz iz položaja, koji 
je bio za njega neodrživ, 

Napokon u njegovoj duši sazrijeva hrabro rješe- 
nje. Da sačuva svoj duševni mir i uzmogne nesmetano 
vršiti svetu službu u krugu bližih mu ljudi, Ivan A. 
Dejbner odlučuje preduzeti junački korak: on ostavlja 
južnu Rusiju i ide na daleku i hladnu Sibiriju. 

Poslije napornog traženja dobije namještenje kao 
načelnik seljaka u Zapadnoj Sibiriji i zaklanja se u 
tišinu i samoću Tjumenjskog kneza Toboljske oblasti 
(gubernije). 

Njegovo načelstvo, njegovi drugovi po službi i ro- 
đaci ne mogu razumjeti značenje ovog postupka, On 


307 


se potpuno razilazi s njima u shvaćanju životnog 
uspjeha, Ta, on radi potpuno protiv svojih ličnih inte- 
resa, koje inače donosi birokratska karijera, 

Ali ovom je cijenom bila kupljena željena duhovna 
sloboda: u Sibirskoj tišini i samoći, u potpuno zaba- 
čenom mjestu, on se osjećao i mnogo lakše, i mnogo 
slobodnije. On živi na selu, u složnom porodičnom 
krugu, mnogo razgovara sa seljacima, lijevajući im 
vjeru u Boga i Božju pravdu, U svojoj službenoj dje- 
latnosti on se trudi da ispuni svoju tešku dužnost na 
osnovi principa Božje povrede i lične savjesti. 

Pritom on nikad ne može da zaboravi svoje zva- 
nje katoličkog svećenika, Pa iako je pastirska djelat- 
nost ovog svećenika bila ograničena na tijesni poro- 
dični krug, ipak je pobožno vršio svoje duhovne duž- 
nosti. On produžuje i svoj drugi trud, — neumoran i 


naporan trud: sve svoje vrijeme, koje je bilo slobod- 


no od službenog reda, posvećuje izučavanju mistike i 
bogoslovlja. 
Tako u zabačenom sibirskom selu teče njegov mi- 
ran život pun dubokog, unutarnjeg zadovoljstva i 
.sreće u Gospodinu Bogu. 


5, 


Poslije neuspješnog rusko-japanskog rata nad Ru- 
sijom se pronijela oluja revolucije. Ruska je vlada bila 
primorana da popusti i u vjerskom pogledu: godine 
1905. vlada izdade zakon o vjerskoj toleranciji, ko- 
jim se priznaje u izvjesnoj mjeri sloboda vjeroispovi- 
jesti svakog ruskog državljanina. 

Ovaj značajni dogođaj razvezuje ruke Ivana A, 
Dejbnera: njemu se već nije potrebno sakrivati tako 
oprezno, kao prije. On se preseli sa svojom porodi- 
com u Petrograd i ubrzo je dobio namještenje u pro- 

svjetno-dobrotvornom ruskom resoru Carice Marije. 
Njegovo načelstvo, iako je znalo za njegov kato- 
licizam, još nije znalo, da je on katolički svećenik, 
Sam Ivan A. Dejbner već ne skriva svoj prijelaz u 
krilo Katoličke Crkve, 

Ovdje mu se u Petrogradu otvara široko polje 
duhovne djelatnosti, 

Konačno se upoznaje s društvom ruskih katolika, 
koje se u ovo vrijeme tek organiziralo. Osobito se ti- 
jesno sprijateljio s ocem Aleksejom 1, Zerčaninovim 
i sa Natalijom S. Ušakovom, Njima je otvorio tajnu 
svoga svećeničkog zvanja, Ali u očima svih ostalih 
on je jednostavni svjetovnjak, premda aktivno odga- 
ja i organizuje ruske katolike, 

Tako je trajalo sve do 1909, godine, 


6, 

U ovoj je godini bila definitivno organizirana u 
Petrogradu prva ruska katolička crkva, To je bilo iz- 
vršeno uz aktivno, ali tajno sudjelovanje grofa An- 
drije Šeptickog, metropolite Lavovskog. 

Na Polozovoj ulici tihe Petrogradske strane je bi- 
la posvećena i otvorena prva ruska katolička crkva, 

Prvu su službu Božju, po istočnom obredu služili, 
na prvi dan Uskrsa 1909, godine, u sabornoj zajed- 
nici ruski katolički svećenici, i to oci — Evstafij A. 
Susalev, Aleksej I, Zerčaninov i Ivan A. Dejbner. 

Od ovog je dana bio započeo crkveni život ruske 
katoličke crkve. 

U crkvu Svetog Duha na Polozovoj ulici skuplja 
se velika množina pobožnog naroda, U njezine male 
prostorije nije moguće smijestiti cijelo mnoštvo, Lju- 
di se mole Bogu, stojeći u hodniku i na stepenicama, 

Službu su Božju vršili po redu oci — Ivan A. Dejb- 
ner, Aleksej I, Zerčaninov i Evstafij A, Susalev, Po- 


309 


božno, složno i skladno pjeva pjevački zbor vjernika. 
Drže se propovijedi, koje najčešće govori Ivan A. 
Dejbner, 

Ovo njegovo učešće u Božjoj službi, isto kao i nje- 
gove gorljive propovijedi učinile su njegovu tajnu op- 
će poznatom svim posjetiocima ruskog katoličkog 
hrama na Polozovoj ulici, 

Vijest da je Ivan A, Dejbner katolički svećenik 
došla je do njegova načelstva pa je tad bio primoran 
da ostavi službu, koja mu je bila tako neophodno po- 
trebna za materijalno uzdržavanje brojne njegove po- 
rodice. Ali načelstvo je visoko cijenilo Ivana A. 
Dejbnera pa je referiralo ruskom caru Nikoli II sve 
okolnosti njegova djela. 


Mi moramo da ovdje zabilježimo duboko tole- 
rantno i plemenito postupanje ruskog cara prema 
Ivanu A, Dejbneru. Bez obzira što je morao da ostavi 
državnu službu i nije otslužio do zakonskog roka vri- 
jeme za pensiju, ruski car Nikola IL. na svoju vlastitu 
inicijativu određuje Ivanu A. Dejbneru pensiju, koja 
je bila dovoljna za uzdržavanje njegove obitelji, 


Ova je okolnost omogućila Ivanu A. Dejbneru, 
koji je bio prije katolički svećenik u tajnosti, da sada 
potpuno i otvoreno posveti čitava sebe radu u korist 
ruske katoličke crkve i ruskog katoličkog misijonar- 
stva, 


7. 


Nad Rusijom je projurila oluja svjetskog rata i re- . 


volucije, a poslije su došli crni dani boljševizma. 

Ove je dane proročanski predvidio dvadeset 6o- 
dina prije toga veliki Vladimir Solovjev, kad je go- 
vorio svomu prijatelju Ivanu A, Dejbneru o blizini 
strahovite ruske katastrofe, 

»Čujem udare groma, koji se već približuju: Ru- 
siju čeka još strašna nesreća...« 

Zastor je nad religioznom djelatnošću ruskog ka- 
toličkog svećenika, isposnika i prijatelja Solovljevog 
Iv. Dejbnera bio spušten. On je sakrio kako njega, 
koji nije ostavio Rusiju tako i njegovo požrtvovno 
djelovanje u korist i slavu svete Katoličke Vjere. 

Nama ništa nije poznato o njegovu sadašnjem ži- 
votu. Mi samo znamo da on još živi. 

Na početku ove godine dobio sam pismo od kneza 
Petra M. Volkonskog, glasovitog radnika na polju 
ruskog katolicizma, u kojem se nalaze i slijedeći 
reci: 

»Otac Ivan A, Dejbner je do sada još živ. On se 
muči u boljševičkom zatvoru, u jednoj od tamnica u 
Moskvi«, 

Kako je potresna tragedija duhovnog veličanstva 
sakrita u ovim kratkim riječima! : 

Kako visoko moramo cijeniti junačko isposništvo 
Ivana A, Dejbnera i njegove patnje za istinitu, svetu 
vjeru katoličku i za istinitu svetu katoličku Crkvu, 

Pa kako se vruće moramo moliti za ruskog kato- 
ličkog mučenika Ivana A. Dejbnera, koji sada trpi u 
boljševičkom carstvu zla i nevjere!“ 


Sergije VI. Štejn. profesor. 


* Kod pisanja ovog članka bilo je piscu u mnogočem pri 
ruci rusko djelo kneza Petra M. Volkonskoga: »Kratki osvrt na 
organizaciju ruske katoličke crkve u Rusiji«. (Lavov. 1930.) 

Ideje i pokreti 


Neprijatelj križa 


Proučavajući početke komunističkog pokreta kako se on 
u novije doba pojavio osobito u Rusiji, dolazi se do zaključka 
da se komunistička nauka počela razvijati u smislu neke re- 
akcije protiv nauke općenitih apstraktnih vrednota, Prvaci 
komunističke misli htjeli su da nastupe u ime konkretne či- 
njenice. koja je svakomu očita: osobnog trpljenja ljudi iz nižih 
slojeva. Tako najveći ruski kritičar 19 vijeka, Bielinsky, obuzet 
je tolikom samilošću i ljubavi prema mukotrpnom čovječanstvu, 
da se priznaje spremnim sasjeći velik broj ljudskih glava, da 
barem onaj dio što preostaje bude sretan!), 

Pretpostavka je očita: sreća ili blagostanje jesu zahtjev 
zemaljskog života. Bol ne smije da postoji, Zemlju treba pre- 
tvoriti u raj. Neobuzdanost mašte i zalutalost uma doveli su 
pretstavnike komunističke nauke do tako skrajnih granica, da 
su pripravni uništiti svijet, ako ne može da opstoji bez trplje- 
nja. Oni, međutim, očekuju novi svijet, gdje će vladati potpuna 
pravda pod savršenom komunističkom upravom, Tako oni 
umuju, miješajući stvarnost s utopijom, Obzirom pak na kršćan- 
sko stanovište, u toj komunističkoj nauci ima đavolske nepo- 
dređenosti i psovke. 

Bilo je doista u povijesti ljudskog umovanja dosta sistema 
kojima je polazna točka bila činjenica zla, trpljenja. Marcioni- 
zam, maniheizam i t, d, odveć ističu pojavu zla i shvaćajući 
ga kao biće za sebe, doznačuju mu posebni uzrok, zlo biće, 
boga zla, To je onaj dualizam koji se često pojavljuje na po- 
zornici umovanja. 1 današnji komunizam naučava neku vrst 
dualizma. Bog dobra, za komuniste, to je njihov bog, koji će 
vladati gvozdenom vlašću proletarijata, a bog zla, to je onaj 
koga priznaju današnji kršćanski naraštaji, 

Treba priznati da nijesu svi krivi sistemi bili na istoj pri- 
godi da upoznaju pravu nauku kršćanskog nazora na svijet, oso- 
bito njegovo stanovište prema. trpljenju. Međutim, kršćanstvo 
se pojavilo, i ono se kroz vjekove pretstavlja kao sigurna ži- 
votna smjernica, i kao takva nije mogla mimoić problem trplje- 
nja, jer je to jedan od glavnih problema života. Dovoljno bi 
bilo zaviriti u povijest raznih pokušaja rješavanja problema tr- 
Pljenja u istočnoj, grčkoj i rimskoj filozofiji, da se odmah prizna 

ispravnost kršćanskog rješenja. Oprečno komunizmu kršćan« 
stvo naučava da je nemoguće potpuno ukloniti bol sa zemlje. 
Do tog zaključka dolazi na temelju stvarnog pogleda u život. 
Poboljšanje životnih prilika, umanjivanje trpljenja u zajednič- 
kom životu koliko to ovisi o pravednom ustrojstvu društva 
ulazi u program kršćanskog nazora na svijet kao strogi zahtjev. 
Koliko pak činjenici trpljenja podaje višu svrhovitost u odno- 
šaju s duhovnim, posmrtnim životom, time opravdava opstanak 
trpljenja, podiže njegovo značenje, Dok u komunizmu gledamo 
neprijatelja križa, kršćanstvo nam pruža filozofiju križa, 

Koliko je problem trpljenja mučio velikog Augustina.!) On, 
pa kasnije osobito sv. Toma, razvili su nauku o trpljenju i 
grijehu (fizičkom i moralnom zlu) tako da tu nalazimo auten- 
tično tumačenje kršćanske misli, Oni ne zamišljaju zlo kao 
neko pozitivno, samostalno biće, već kao neki nedostatak ono- 
ga što bi moglo i donekle trebalo da bude. Čovjek sam u sebi 
nosi temelj tih fizičkih i moralnih nedostataka jer je ograničen, 
nesavršen, U ustrojstvu tijela bol ulazi kao neki početak ras- 
padanja, kojemu tijelo teži po naravi. Moralno pak zlo, grijeh 
i lični neredi, koji su često puta izvorom tolikih fizičkih ne- 
volja, prate čovjeka do groba, jer su posljedica srca sklona na 
zlo. Dok bude pokvarenosti ljudske volje bit će i nevolja, ne- 
pravda. Uzaludno se tu nadati prevelikom preokretu, 

Osobito svijetlo baca kršćanstvo na činjenicu trpljenja s nad- 
naravne strane, Svojom naukom o istočnom grijehu, daljnom 
izvoru svih nevolja; a osbito naukom o ciljevima trpljenja za 
Život duše i život u nebu preobrazuje sablazan trpljenja u 
izvor tolikih dobara. Naravni razum može dokučiti neku korist 
trpljenja u naravnom redu, ali kršćanstvo s naukom o ulozi 
trpljenja za zasluge, zadovoljštinu za grijehe, očuvanje od 
Srijeha, o socijalnoj pomoći drugim kršćanima u smislu Opće- 
nja Svetih i t. d, nesamo opravdava već i podiže, uzveličuje 
trpljenje. A uvijek se razumije da trpljenje ne će imati višeg 
cilja ako čovjek ne pristane slobodno i odano, da u školi trplje- 
nja nauči nauku višeg života, 

I kršćanstvo svraća pažnju na čovjeka koji najprije osobno 
trpi. Nikada ne dozvoljava da pojedinac spasi druge a sebe 
upropasti. Krist naređuje da treba ljubiti drugoga kao samoga 
sebe (Mat. 22, 39) socijalne pak odnošaje sažima ovako: »Sve 
što hoćete, da čine vama ljudi, činite i vi tako njima« (Mat. 
7, 12). Tko može zanijekati da u smislu ovog načela nije dozvo- 
ljena zakonita borba za svoja lična i staleška prava, a zabra- 

njena svaka nepravda? Međutim, ljubav prema bližnjemu sli- 
jedi ljubav prema sebi, Pravi red zahtijeva da čovjek najprije 
gleda svoje duševno dobro, da uredi sebe. Tko hoće da po- 
stane savršen čovjek, da ispuni ulogu koja mu je povjerena 
u svemiru, neka najprije uredi svoje odnošaje prema vrhov- 
nom Biću, a zatim neka uredi svoje odnošaje prema svojim 
bližnjima. Ona briga za poboljšanje zajedničkog života ljudi, 
kojom se hvasta komunizam, jest karikatura kršćanske ljubavi 
prema bližnjemu. 

Neka pogledaju na najuzvišeniji primjer neomeđene ljubavi 
prema čovječanstvu: Križ, Krist je trpio za druge, u cilju, ve- 
likih, nebeskih ideala. Njegov je primjer i p pojedincima i ljud- 
skoj zajednici pokazao pravi smisao trpljenja, Nije htio uklo- 
niti bol, već je postao dragovoljno poslušan do smrti na križu 
»a za to ga i Bogu zvisi« (Filip 2, 1). Prema vječnim odredbama 
Providnosti, koje se ne mogu promijeniti, trpljenje je neuklo- 
nivo, Učenicima je nekoć križ bio zagonetka, ali Krist ih opo- 
mene i pouči veleći: »Nije li trebalo da to Krist pretrpi i tako 
uđe u slavu svoju« (Luka24, 26), 

Komunizam, dakle, koji načelno zabacuje svaku plemenitu 
ulogu trpljenja svrstaje se u izravnu borbu s križem. Ovdje je 
slučaj da se reče: Onaj koji stanuje na nebesima smije im se 
(Ps. 2, 4). Borba se protiv križa vodila netom se on pokazao, 
ali je križ svladao vjekove, a vladat će u vječnosti, Nastojanje 
komunista zabrinjuje radi zla što prouzrokuje u dušama, inače 
se može ocijeniti kao duševna bolest, pogibeljna zabluda, ne- 
zdravi zanos koji očituje skrajnost duha, priređenu slavenskoj 
osobito ruskoj duši. Bilo kako jaka ona će se slomiti i na ru- 
ševinama svjih osnova oplakivat će svoje zablude, 

Kršćanstvo baš u križu gleda apoteozu svoga nazora na 
svijet i život. Židovi su očekivali jakost Mesije, koji će za- 
vladati u zemaljskom kraljevstvu, a mjihov je Mesija ležao 
ubijen, propet na križu. Raspeti je Krist »Židovima sablazan«. 
Razumu bez svijetla vjere izgleda bezumno da Bog umre, i da 
se pravednik i mudrac svojevoljno izloži najsramotnijoj smrti, 
To misle i danas poganski mislioci, i njima je križ »ludost«. 

Božje misli nijesu ljudske misli, »Ludost Božja mudrija je 
od ljudi i slabosti je Božja jača od ljudi« (1. Kor. 1, 24-26). Baš 
ova lutanja ljudske misli u pitanju trpljenja dokazuju kako se 
smete ta bijedna pamet kad se ne pusti utjecaju višeg svijetla 
vjere. Pod tim svijetlom raspeti Krist ne pretstavlja sablazan 
ni ludost, već »Božju silu i Božju mudrost«, 

oKalvarij je kršćanima prijestolje Učitelja. Svijesni svoje 
slabosti i Božje uzvišenosti nastoje i oni da shvate problem 
trpljenja. I oni su ljudi koji taj problem priznaju i osjećaju. 
Kad naiđu na otajstvo he izdižu oholo glavu već se priznaju 
spremnima pokloniti se umom i voljom. Tajnama je doista 
ovijeno toliko činjenica u životu pojedinca i društva, Ograni- 
čeni ljudski um otkuda dakle ima pravo da traži jasnoću u 
svim pitanjima što se odnose na odnošaje čovjeka sa Stvorite- 
ljem. Kao što djelatnost ljudske volje ima svojih sakritiha 
strana tako i djelatnost uma. Ne može da volja dokuči sve što 
joj se prohtije pa ne može ni razum da otkrije svu istinu. 

Život je škola. Sve što se događa na pozornici života ima 
da o nećemu pouči čovjeka. Nauka o porijeklu trpljenja do- 
voljno ga uči da se trpljenje na zemlji može umanjivati, ali 
nikada potpuno ukloniti, Priznati tu činjenicu ne znači gledati 
u svijet pesimistički; što znači zatvoriti maštu a otvoriti oči 
stvarnosti. Kada se pak u proučavanju tako komplicirane 
pojavi zagonetka, uime zdravog razuma, koji treba da s nižim 
silama zapovijeda, a više da sluša, ostaje jedan izlaz, usklik- 
nuti sa sv. Pavlom: »O dovoljno bogatstva i mudrosti i znanja 
Božjega! Kako su nedokučljivi sudovi njegovi, i neistražljivi 
putovi njegovi« (Rimlj. 11, 33). O. J. Kuničić O. P. 


Liturgijski sastanak na Trsatu 


Dne 7. jula ove godine u sjeni naše Gospe od Milosti, kod 
braće franjevaca na Trsatu održala je senjsko-modruška bisku- 
pija u prisutnosti i pod visokim pokroviteljstvom svoga biskupa 
g. dr. Burića prvi liturgijski svoj sastanak. Na sastanak je 
došlo kakvih šezdeset svećenika i isto toliko svjetovnjaka. 
Glavni predmet raspravljanja bio je uzvišenost sv. Mise. Prije 
svega je pročitana radnja o Euharistiji središtu cijeloga našega 
kulta. Zatim je gosp. Kukalj održao predavanje o tome kako 
bi se dalo naučiti vjernike da aktivno prisustvuju bilo pjevanoj 
bilo tihoj sv. Misi. Gosp. Zoričić je govorio o sv, Misi kao 
zajedničkoj gozbi i zajedničkoj žrtvi. Konačno je gosp. Veber 
referirao o liturgijskim danima kako se običavaju obavljati u 
drugim zemljama, gdje je liturgijski pokret uzeo dublje 
korijene, 

«U današnjem broju donosimo dva pročitana predavanja, a 
već smo u prošlom broju donijeli jedno od njih pa smatramo 

da .ne će biti potrebno govoriti o njihovu sadržaju, Samo na- 
glasujemo da se je iza predavanja razvila zanimiva i živa 
, debata na kojoj su nabačene mnoge korisne misli i dane lijepe 
pobude koje će sigurno donijeti ploda, 

Na sastanku se naročito raspravljalo o tome kako bi se dalo 
provesti obnova liturgijskog pjevanja u našim dijecezama, Kako 
se u senjsko-modruškoj biskupiji upotrebljava staroslavenski 
tekst pri liturgijskom pjevanju to će stvar ići mnogo lakše, jer 
će narod svakako radije prihvatiti tekst koji mu je bliži a 
donekle i razumljiviji, Dakako da bi se u tom pravcu obnove 
liturgijskog pjevanja moralo odmah početi jer postoji u mnogim 
župama neki nedozvoljeni običaji koji su u otvorenoj protimbi 
s jasnim i pozitivnim zakonima Crkve, kao što se upotrebljav- 
lje drugog jezika pako pjevane sv. Mise kao i rabljenje drugoga 
teksta mjesta upoznavanje njihovih djelova »Gloria«, »Credo« 
itd. 

Poznato je da kod nas vlada veliki abusus, Kod nas se ne 
samo pjeva hrvatskim jezikom nego se mjesto Slava i Vjerujem 
pjeva sasma nešto drugo nego što to liturgija traži, Upravo je 
žalosno da u času kad svećenik pozivlje sve vjernike da s 
anđeoskim četama zapjeva nebesku pjesmu presv. Trojstvu: 
svet, svet, da u tom času narod ostane gluh, pa potpunim ne- 
shvaćanjem uzvišenog momenta pjeva sasma nešto drugo što 
s uzvišenim činom nema nikakve veze. Prva bi i ozbiljna duž- 
bila svakoga župnika da se ove stvari odmah dignu, 

To ne će biti tako teško kako se obično misli. Dovoljno je 
da ili župnik ili bilo koji njegov pomoćnik, recimo učitelj i 
malo bude glazbeno naobražen, pa da sakupi nekoliko ozbilj- 
nih osoba, izvježba ih neku laku koralnu Misu, koji će. svake 
nedjelje i blagdana izvađati. Obično oni koji nisu na tome 
ništa učinili, znaju kazati da je to nemoguće, Međutim, radi 
se o tako uzvišenoj i lijepoj stvari da bi zasluživala malo više 
pažnje i strpljivosti tome posvetiti, 

U nekim župama postoje starinski liturgijski napjevi koje 
još i danas narod pjeva. Trebalo bi ih samo oživjeti: zabilježiti 
harmomizirati i još bolje propagirati, pa bi pitanje pjevanja 
preko sv. Mise bilo lakše riješeno. U tom slučaju vrijedi pra- 
vilo da je bolje sačuvati staro uvriježeno pjevanje nego uva- 
đati novo. Stoji dođuše da je koral najsavršenije liturgijsko 
Pjevanje, koje najviše odgovara dostojanstvu i jednostavnosti 
velikih otajstava. Ali je također veoma važno i to da liturgij- 
sko pjevanje ostane pjevanje cijeloga puka. Pa ako je narod 

već naučan na svoje sebi drage i tradicionalne melodije, tre- 
balo bi paziti da se uvađanjem novoga ne samo ne pođe na- 
prijed nego da se izgubi i ono što smo posjedovali, U tom po- 
gledu je stvorena i prihvaćena na sastanku ova rezolucija. »Li- 
turgijski sastanak na Trsatu umoljava preuzvišenog gospodina 
Ordinarija da imenuje komisiju za crkveno pjevanje koja će 
odmah pristupiti sakupljanju, harmoniziranju i izdavanju naših 
starih biskupijskih napjeva«, ' 

U tom pogledu je gosp. Gauš izvjestio da je svojedobno 
Ćiril Junek popisao crkvene napjeve u Bakru i da se sve to 
sada nalazi kod gosp. Kučere, Spominje također kako mu je 
pokojni Junek govorio da su ti napjevi naš stari hrvatski ko- 
ral a da to nisu iskrivljeni ili preudešeni latinski crkveni korali. 
Taj bi materijal trebalo prikupiti i još bolje upotpuniti sa- 
kupljanjem ostalih napjeva tim više što još malo svijeta znade 
te napjeve pa je pogibelj da to crkveno blago ne pođe u 
zaborav. 

Gosp. Vicko Potočnjak također izvješćuje da je vokojni 
Fran Kuhač prije nekih 60—70 godina sabirao sve naše ]litur- 
Sijske napjeve. Od toga je nešto izdano, ali golemi materijal 
leži još uvijek neizdan kod Akademije u Zagrebu, Mogao bi se 
nastavlja gosp. Potočnjak, gosp. Širola ili sam preuzvišeni Ordi- 
nanij obratiti na Akademiju i pregledati taj manuskript. Kuhač, 
kako je na svoje vrijeme kazao Potočniak novljanski prepošt. 
uvijek je birao najbolje pjevače, svećenike i mežnare, pa će 
zato ovoj posao. obavljao veoma savjesno. 

Također je gosp. Kukalj izvijestio da je gosp. Širola već 
nekoliko tih napjeva sakupio i da kani ponovno doći u Hrvat- 
sko Primorje u svrhu sakupljanja dotičnih napjeva. Ako se 
ozbiljno prihvatimo ovoga posla sakupljanja te se kasnije uzna- 
stoji učvrstiti i raširiti naše starodrevne melodije, mi bismo u 
ovim gornjim krajevima mogli imati ostvaren onaj lijepi ideal, 
za kojim svi težimo, a koji već postoji u Dalmaciji, da cijeli 
narod pjeva Kyrije, Gloria Credo i t. d. Posao je to koji traži 
doduše žrtava, ali koji nije nemoguć.“ 

Treba još spomenuti, da je na sastanku bila naročito na- 
glašena bit liturgije koja nije u tome d se obavljaju ovi ili oni 
obredi, da se vrše ove ili one prakse, da se recitira sv, Misa 
na ovaj tili na onaj način, nego da se nastoji što više gajiti duh 
zajednice, duh kršćanskog korporativizma, duh kršćanske lju- 
bavi koja je tijesno povezana uz kršćanski život kako se to 
vidi iz prvih vremena kršćanstva, Zato su bilo predavači, bilo 

oni koji su sudjelovali u debatama, specijalno naglasili đa je 
liturgijski pokret tijesno povezan s euharistijskim pokretom 
i to zato što je.sv. Misa središte cijeloga našega kulta i što 
nas sv. Euharistija čini jedno s Kristom i jedno s ostalim vjer- 
nicima. Tu je misao nadasve istaknuo u svom lijepom predava- 
njugosp. Zoričić koji je pokazao kako se u Euharistiji nalazi i 
naša žrtva, dakle kršćanski kult i naša zajednička gozba, dakle 
naš napredak u kršćanskom životu. Ništa toliko ne može vjer- 
nike ujediniti i spojiti u jednu zajednicu, da se oni uistinu 
osjećaju braća u Krstu, kao sv. Misa. 

U tom pogledu je sasma lijepa opaska gosp. Gauša koji je 
istaknuo kako bi se dalo privezati karitativni rad uz liturgijski 
pokret. U staro doba, rekao je gosp. Gauš, često se sabiralo za 
sirotinju u župi. Sabrano se davalo onima koji gladuju i osku- 


djevaju u župi. Danas bi se tu karitativnu akciju dalo lijepo : 


privezati uz liturgiju i to tako da se upozori narod kako on 
sam čini velike žrtve za prikazivanje sv. Mise; narod izdržava 
svećenika, izdržava poslužnika, od njegove se milostinje na- 
bavlja kruh i vino za prikazivanje euharistijske žrtve. Te žrtve- 
ne darove on sam, zajedno sa svećenikom daruje Gospođinu, 
Tu misao bi trebalo narodu u župi često izlagati neka on bude 
svijestan da je to njegova žrtva, da je on prikazao Bogu te 
darove, da on te svoje darove preko ruku svećenika poklanja 
Bogu. Od onoga što preostane, odnosno od suviška dijeli se 
siromasima, te tako vjernici osjećaju kako su oni, svi jedno, 
kako su udovi jednoga tijela koji imađu zajedničku gozbu i 
zajedničku žrtvu. E 

Od neprocjenjive je važnosti ovaj osjećaj zajednice i kom- 
paktnosti svih vjernika u jednoj župi. Liturgijski će pokret 
uspjeti ako prije svega budemo vjernicima tumačili ovo otajstvo 
općinstva svetih, koje nas svih ujedinjuje u Kristu. Zato Je na 
liturgijskom sastanku na Trsatu i stvorena rezolucija da žup- 
nici što življe porade oko gajenja duha zajednice i međusobne 
ljubavi. 

Nije dakle dovoljno kazati da liturgijski pokret imađe za 
cilj naučiti vjernike kako će vjerovati u Boga i kako će ga 
ljubiti odnosno kako će kršćanski živjeti, 

Liturgijsi pokret ide dođuše, za tim, ali naročito nastoji, da 
pobožnost vjernika ne bude individualistička nego kolektivna, 
da se vjernici osjećaju pripadnici jedne velike zajednice u 
Kristu. To bi se dalo izraziti ovim primjerom. dođe vjernik na 
sv. Misu. Kad je vidio da je sv. čin počeo, počuve se u kut, 

otvori svoj molitvenik ili uzme sv. krunicu i počinje obavljati 
svoje Privatne pobožnosti, Bez sumnje u njega može i ljubav i 
vjera biti nadasve jaka, ali je malo liturgijskog duha, Drugi, 
naprotiv, došavši na sv. Misu, tijesno se okupi oko oltara, 
neprestano, da tako kažem, gleda svećenika, svijestan je da 
se počinje njegova Žrtva, pa zato slijedeći svećenika, zajedno 
S njime prikazuje veliku žrtvu Novoga Zavjeta. Taj imade ta- 
kođer vjeru i ljubav. ali imade također i liturgijskog duha, 
Ako se stavi u djelo rezolucija koja glasi: Liturgijski sa« 


. stanak na Trsatu poziva velečasno dušobrižničko svećenstvo, 


da Posveti liturgijskom odgoju svojih vjernika što veću paž- 
nju, mi ćemo moći s potpunim pravom da u senjsko-modruškoj 
biskupiji očekujemo proljeće liturgijske obnove, kako je to u 
svoje vrijeme kazano. Dobro je zato da se je na ovom sastanku 
naglasilo, da liturgijska obnova ne ide za nekom formalnosti 
nego za nuiranjom obnovom duhovnosti kako je ova shvaćena 
u prvim klasičnim počecima kršćanstva. Liturgija nije neka 
forma nego je liturgija život, najuzvišeniji život vjernika u 


zajednici s Kristom, Liturgija je život s Crkvom, a budući da - 


redu Krist na zemlij, zato i kažemo da je liturgija život 
s Kristom, H. Bošković. 


Književnost 


Oda Schneider: Vom Priestertum der Frau. Seelsorger Ver- 
lag. Wien I. 1937. Cijena S 2.80. — Malo neobičan naslov! Ali 
zato ne neopravdan i ne netočan, Dapače veoma je dobro neko- 
jim nepoznatim, a i poznatim činjenicama i relacijama dati 
takvu terminologiju i definiciju koje će ih u sklopu svega 
učiniti još određenijima, moguće i pristupačnijima. Napose lanas, 
kad se uviđa tako očito, da svu vjerojatnost u uspjeh svih naših 
akcija možemo crpsti s najvećom nadom jedino na sakra- 
mentalno-mističkim izvorima, dok se međutim upravo oko toga 
Praktično tako slabo nastoji, onda je vrijednost i savremenost 
ove knjige još očitija. Žena je u kršćanstvu uvijek imala svoje 
mjesto, dapače ženu je tek kršćanstvo postavilo na njezino mje- 
sti, uza sve floskule, kojima se još danas tako rado diletanti 
razmeću. A tradicija kršćanstva i Crkve Vis-a-vis žene nije 
nigda izgubila svoju važnost. Pak upravo i u zadnje vrijeme 
toliko od Crkve naglašavana Katolička Akcija, kao da je ženi 
dala još veću mogućnost duhovne afirmacije i utjecaja. Ova 


319 


I ore . —S 


Be 


knjiga upravo govori o putovima i metodama tog utjecaja, na- 
pose danas, kad bi se ženu htjelo da odvrati od njenih najpo- 
zvanijih sfera i uvući u svakakwe eksperimente od kojih može 
jedino da strada ono njezino najjače i najutjecajnije. Jedna ve- 
lika prednost ove knjige jest to što ju je napisala žena i to žena 
koja zna da misli, da dubi, da osjeća i da briljantno piše. 


Gentile-Sabbioncello: Josip Benedikt  Kotolengo. Naklada 
Dobra Štampa 1937. Cijena Din 30. — Zahvalni moramo biti 
svima koji su omogućili ovo hrvatsko izdanje iz talijanskog ori- 
ginala životopisa ovog pravog čovjeka Božje Providnosti DO 
kojemu je nazivu i poznato čitavo veliko djelo, koje je on izveo 
iz čiste ljubavi prema potrebama i duhovnim i tjelesnim bliž- 
njega. Tu našu zahvalnost zaslužuje u prvom redu prevodilac 
vič. Sabbioncello, koji nam je kao plod ljubavi i revnosti svojih 
starih godina na hrvatski jezik preveo ovaj životopis, koji nam 
je došao u dobar čas upravo danas, kad mnogi kao da zabo- 
ravljaju što su sve učinili Crkva i službenici Crkve na popra- 
vljanju ne samo moralnih nego tako mnogo i fizičkih i mate- 
rijalnih zala, koja muče čovječanstvo i koja su ga oduvijek 
mučila. Dapače, ako su i drugi na tom polju što učinili, to je 
bilo često potaknuto čisto sebičnim gledištima, i kad ta gledišta 
nijesu dolazila do onakvog praktičnog rezultata, kakav su oni 
zamišljali, ostavljao ih je često sav zanos i svo raspoloženje. 
Međutim predstavnici Crkve sve što su učinili, učinili su iz du- 
boke nutarnje potrebe, uvjereni, da time ispunjaju tek jednu 
svoju dužnost kao ljudi i kao kršćani, a za sve to često do- 
življujući ne samo neshvačćanje i nezahvalnost, nego čak grdnju 
i osudu. Naklada knjižara, »Dobra Štampa« u Požegi nije žalila 
truda da i s tehničke strane što bolje opremi knjigu. 


Charles Grimaud: Lui et nous,; Uen seul Christi. Pierre 
Tequi, Libraire Editeur. Paris 1937, Cijena 12 fr. — Grimaud je 
već dobro poznat i cijenjen pisac pedagoških i asket-komis- 
tičkih djela. Nekoja su od tih prevedena na razne jezike. Ovdje 
imamo njegovo najnovije i to mističko djelo. Ono ujedno 
vrijedi kao nastavak, dotično dopuna njegovog ranijeg djela: 
»Ma« Messe. A po faktičnom i logičnom redu veoma se dobro 
ovo najnovije njegovo djelo nadovezuje na spomenuto. S. L. 

S dopustom Starješina. — Tiskara Braće Kralj, 
Zagreb, Ulica Pavle Radića 9. 

